CELEX: 52021PC0731
Language: lt
Date: 2021-11-25
Title: Pasiūlymas EUROPOS PARLAMENTO IR TARYBOS REGLAMENTAS dėl politinės reklamos skaidrumo ir atrankiojo adresavimo

EUROPOS KOMISIJA
            Briuselis, 2021 11 25
            COM(2021) 731 final
            2021/0381(COD)
            
            Pasiūlymas
            EUROPOS PARLAMENTO IR TARYBOS REGLAMENTAS
            dėl politinės reklamos skaidrumo ir atrankiojo adresavimo
            (Tekstas svarbus EEE)
            {SEC(2021) 575 final} - {SWD(2021) 355 final} - {SWD(2021) 356 final}
            
               
         
         
            
               AIŠKINAMASIS MEMORANDUMAS
            
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Šiuo pasiūlymu visų pirma siekiama prisidėti prie tinkamo politinės reklamos vidaus rinkos veikimo nustatant suderintas aukšto skaidrumo lygio politinės reklamos ir susijusių paslaugų taisykles. Šios taisyklės bus taikomos politinės reklamos paslaugų teikėjams. 
               
               
                  Jomis taip pat siekiama apsaugoti tvarkomus fizinių asmenų asmens duomenis nustatant taisykles dėl politinės reklamos atrankiojo adresavimo ir amplifikacijos metodų naudojimo. Šios taisyklės bus taikomos visiems duomenų valdytojams, t. y. ne tik politinės reklamos paslaugų teikėjams, kurie naudoja tokius atrankiojo adresavimo ir amplifikacijos metodus.
               
               
                  Atsižvelgiant į tai, kad reklamos paslaugos teikiamos už atlygį, šios paslaugos, įskaitant politinę reklamą, yra paslaugų teikimo veikla pagal Sutarties dėl Europos Sąjungos veikimo (toliau – SESV) 57 straipsnį. Ši nuostata taip pat taikoma įvairiai veiklai, susijusiai su politine reklama, įskaitant turinio ir kampanijų rengimą, jos rodymą platinimo kanaluose ir skelbimą bei platinimą. Todėl šias paslaugas tarpvalstybiniu lygmeniu teikiantys fiziniai ir juridiniai asmenys naudojasi pagrindinėmis laisvėmis, visų pirma įsisteigimo laisve ir laisvo paslaugų judėjimo laisve, kurios yra tarp pagrindinių ES teisinės tvarkos principų. Tarpvalstybinis paslaugų teikimas reiškia laisvę siūlyti ir teikti paslaugas kitoje valstybėje narėje nei įsisteigimo valstybė narė. Tai taip pat reiškia laisvę gauti paslaugas tarpvalstybiniu lygmeniu. Laisvas paslaugų judėjimas apima ne tik situacijas, kuriose paslaugų teikėjas arba gavėjas juda tarp valstybių, bet ir atvejus, kai paslauga teikiama keliose valstybėse. Reklamos paslaugų teikimas įvairiose valstybėse reglamentuojamas nevienodai ir priklauso nuo medijų, naudojamų reklamai publikuoti arba platinti (tokių kaip spauda, audiovizualinės priemonės, internetinės platformos ir pan.), ir tikslų, kurių siekiama taikytinomis taisyklėmis (pvz., vartotojų apsauga). Politinės reklamos taisyklėms taikomos papildomos konkrečios taisyklės, kuriomis nustatomos pareigos užsakovams, visų pirma politiniams subjektams, ir paslaugų teikėjams.
               
               
                  Politinės reklamos paslaugos ES plėtojasi. Dėl bendro augimo ir ypač reikšmingos atitinkamų internetinių paslaugų plėtros ir, atsižvelgiant į nevienodai užtikrinamą ir suskaidytą reglamentavimą, kilo susirūpinimas, kad dabar vidaus rinkoje nėra priemonių, kuriomis būtų galima skelbti aukšto skaidrumo lygio politinę reklamą ir taip užtikrinti sąžiningą ir atvirą demokratinį procesą visose valstybėse narėse. Atsižvelgdamos į tokį susirūpinimą dėl reglamentavimo spragų ir nepakankamo skaidrumo, kai kurios valstybės narės ėmėsi intervencinių priemonių, o kitos valstybės narės planuoja jų imtis, tačiau nacionalinio lygmens veiksmais neįmanoma pašalinti tarpvalstybinio vykdymo užtikrinimo spragų.
               
               
                  Nacionaliniu politinės reklamos reglamentavimu nustatomos pareigos politinės reklamos paslaugų teikėjams ir nuo šių pareigų priklauso politinės reklamos prieinamumas ir pagal jas nustatomi konkretūs jos turinio aspektai siekiant užtikrinti konkretų skaidrumo lygį. Tokiomis nacionalinėmis taisyklėmis, inter alia, siekiama užtikrinti atskaitomybę ir bendrą sąžiningo ir atviro politinio proceso organizavimą, be kita ko, padedant stebėti, kaip politiniai subjektai laikosi atitinkamų pareigų. Šios nacionalinės taisyklės, įskaitant taisykles dėl atitinkamų apibrėžčių ir pareigų pobūdžio, yra labai nevienodos. 
               
               
                  Dėl nesuderintų politinės reklamos apibrėžčių įvairiose valstybėse narėse kyla problemų nustatant, ar reklamą galima laikyti politinio pobūdžio reklama. Skaidrumo pareigų, taikomų paslaugų teikėjams, teikiantiems su politine reklama susijusias paslaugas valstybių narių viduje ir tarpvalstybiniu lygmeniu, apimtis ir turinys labai skiriasi ir priklauso nuo priemonių ir nacionalinių politinių tradicijų, o tai lemia susiskaidymą. Kai kurios valstybės narės draudžia tik anoniminę politinę reklamą, kitos reikalauja pateikti konkrečią informaciją apie finansavimą arba kartu su reklama rodyti užsakovo tapatybę, o kai kurios valstybės narės yra nustačiusios reikalavimus dėl politinių reklamų žymėjimo arba reikalauja daryti aiškų skirtumą tarp politinės reklamos ir redakcinio turinio. 
               
               
                  Technologiniai pokyčiai, visų pirma internetinėje aplinkoje, dėl kurių atsirado galimybių plisti įvairioms naujoms medijoms ir politinės reklamos finansavimo, rengimo, rodymo, sklaidos, publikavimo ir platinimo metodams, lėmė nevienodą padėtį, o su stebėsena ir vykdymo užtikrinimu susiję klausimai tapo sudėtingesni. Kartais neaišku, ar reikalavimai, kurie gali būti nustatyti rinkimų įstatymuose įtvirtintose bendrosiose taisyklėse, taikomi visoms medijoms, įskaitant internetinę aplinką, todėl tai yra dar didesnio politinės reklamos paslaugų teikėjų teisinio neužtikrintumo šaltinis. 
               
            
            
               Šis susiskaidymas didės valstybėms narėms rengiant naujas taisykles, kuriomis siekiama patenkinti poreikį užtikrinti politinės reklamos skelbimų skaidrumą, visų pirma atsižvelgiant į technologinius pokyčius. Tikėtina, kad dėl naujų ad hoc nacionalinių taisyklių padidės esminių skaidrumo aspektų, pvz., susijusių su skelbtina informacija ir jos forma, ir šių reikalavimų taikymo srities skirtumai. Šiuo atveju taip pat gali sumažėti teisinis tikrumas tiek politinės reklamos paslaugų teikėjams, tiek reklamų užsakovams. 
            
            
               Dėl tokių skaidrumo reikalavimų skirtumų kyla kliūčių teikti paslaugas. Tai yra susiję su paslaugų teikėjų patiriamomis konkrečiomis reikalavimų laikymosi išlaidomis, kurias reikia investuoti siekiant nustatyti taikytinus standartus ir pritaikyti reklamos veiklą prie įvairių jurisdikcijų, kartu atsiranda teisinis netikrumas dėl politinei reklamai taikomų skaidrumo reikalavimų. Dėl šio susiskaidymo taip pat ribojama paslaugų teikėjų, kurie savo paslaugas, susijusias su politine reklama, galėtų teikti įvairiose valstybėse narėse, galimybė patekti į kitų valstybių narių rinką arba kurti naujas paslaugas. Dėl šios priežasties taip pat apribojamos paslaugų gavėjų galimybės vidaus rinkoje ir ribojamos galimybės bei pasirinkimas tarpvalstybinių kampanijų srityje. Visų pirma mažosioms ir vidutinėms įmonėms (MVĮ) gali trūkti gebėjimų nustatyti visus skirtingus nacionalinius reikalavimus ir procedūras bei prie jų prisitaikyti. Susirūpinimą dėl šių kliūčių politinės reklamos paslaugų teikėjai išreiškė per konsultacijas, kurios buvo vykdomos rengiant šį pasiūlymą.
            
            
               Tai taip pat daro poveikį piliečiams ir kompetentingoms institucijoms, nes politinės reklamos skelbėjai ir susijusių paslaugų teikėjai gali būti kitoje valstybėje narėje nei ta, kurios piliečiais yra politinės reklamos adresatai, įskaitant konkrečius su priežiūra susijusius klausimus.
            
            
               
                  Atsižvelgiant į sparčius technologinius pokyčius, vis labiau susiskaidžiusią ir problemišką reglamentavimo aplinką, taip pat į tai, kad vis didesnės sumos išleidžiamos politinei reklamai, būtina imtis veiksmų ES lygmeniu siekiant užtikrinti laisvą politinės reklamos paslaugų judėjimą visoje Sąjungoje ir kartu užtikrinti aukštą skaidrumo lygį, kad rinkimų procesai ES būtų atviresni ir sąžiningesni. 
               
               
                  Siūlomos priemonės yra pagrįstos valstybių narių esamų ar planuojamų politinės reklamos srities teisės aktų analize. 
               
               
                  Atsižvelgiant į ką tik aprašytas aplinkybes, šiame pasiūlyme turėtų būti numatytas suderintas skaidrumo reikalavimas, taikomas ekonominės veiklos vykdytojams, teikiantiems politinės reklamos ir susijusias paslaugas (tai veikla, paprastai vykdoma už atlygį), susijusias su politinės reklamos rengimu, rodymu, sklaida, publikavimu ir platinimu arba su valstybės narės piliečiams adresuota reklama.
               
               
                  Šiuo pasiūlymu taip pat siekiama apsaugoti fizinius asmenis, kai tvarkomi jų asmens duomenys, nustatant taisykles dėl atrankiojo adresavimo naudojimo politinės reklamos platinimo srityje. 
               
               
                  Tiesiogiai iš piliečių surinkti arba, remiantis jų veikla internete ir elgesio profiliavimu ir kita analize, gauti asmens duomenys naudojami siekiant adresuoti politinius pranešimus piliečiams nukreipiant reklamas į grupes ir siekiant padidinti jų poveikį bei cirkuliaciją, pritaikant turinį ir jo platinimą remiantis ypatumais, nustatytais tvarkant šiuos asmens duomenis ir atliekant jų analizę. Pastebėta, kad asmens duomenų, ypač duomenų, kurie laikomi neskelbtinais pagal Reglamentą (ES) 2016/679 ir Reglamentą (ES) 2018/1725, tvarkymas tokiais tikslais daro konkretų neigiamą poveikį piliečių teisėms, įskaitant jų nuomonės laisvę ir informacijos laisvę, priimant politinius sprendimus ir įgyvendinant savo balsavimo teises. Kai kurios valstybės narės taip pat bandė imtis intervencinių priemonių dėl atrankiojo adresavimo arba svarsto galimybę imtis tokių priemonių. Atsižvelgiant į aplinką, kurioje taisyklės dėl fizinių asmenų apsaugos tvarkant jų asmens duomenis ir laisvo tokių duomenų judėjimo yra suderintos, veiksmai Sąjungos lygmeniu yra reikalingi ir tinkami siekiant užtikrinti konkrečią papildomą asmens duomenų apsaugą tuo atveju, kai jie naudojami politinės reklamos atrankiojo adresavimo tikslu.
               
            
         
         
            
               
                  Todėl šiame pasiūlyme taip pat turėtų būti aptartas atrankiojo adresavimo ir amplifikacijos metodų naudojimas publikuojant, platinant arba skleidžiant politinę reklamą, susijusią su visų duomenų valdytojų, t. y. nebūtinai teikiančių politinės reklamos paslaugas, vykdomu asmens duomenų tvarkymu.
               
               
                  Apie būtinybę spręsti šiuos klausimus buvo paskelbta Komisijos pirmininkės politinėse gairėse ir tai atitinka Europos demokratijos veiksmų planą
                     1
                   (EDVP), kurį Komisija pristatė 2020 m. gruodžio mėn. Veiksmų plane pripažinta, kad politinė reklama ir komunikacija bei su ja susijusi komercinė veikla turi būti skaidresnės, kad piliečiai, pilietinė visuomenė ir atsakingos valdžios institucijos galėtų aiškiai matyti tokios reklamos šaltinį ir tikslą.
               
               
                  Šias priemones būtina nustatyti 2023 m., kad jos galiotų prieš 2024 m. Europos Parlamento rinkimus.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Šis pasiūlymas papildo Skaitmeninių paslaugų aktą (SPA)
                     2
                  , kuriame interneto tarpininkams nustatytos tam tikros bendrosios skaidrumo pareigos, susijusios su internetinės reklamos skaidrumu, ir platesnė ES skaitmeninių paslaugų rinkos sistema
                     3
                  . Jis bus taikomas internetinei ir neinternetinei veiklai. Palyginti su SPA, pasiūlyme praplečiamos informacijos, kuri turi būti atskleista politinėje reklamoje, kategorijos, taip pat atitinkamų susijusių paslaugų teikėjų ratas. SPA yra nustatyti skaidrumo reikalavimai internetinėms platformoms, o ši iniciatyva apima visą politinės reklamos skelbėjų spektrą, taip pat kitus susijusių paslaugų teikėjus, dalyvaujančius rengiant, rodant, skleidžiant, publikuojant ir platinant politinę reklamą. Esama papildomumo ir sinergijos su SPA nustatytu reikalavimu labai didelėms interneto platformoms įvertinti sisteminę riziką, kylančią dėl sistemų, kuriomis parenkama ir rodoma reklama, turinti faktinį arba numatomą poveikį atitinkamiems rinkimų procesams, veikimo ir naudojimo. 
               
               
                  Pasiūlymas atitinka 2018 m. rugsėjo mėn. pristatytą rinkimų dokumentų rinkinį, įskaitant rekomendaciją dėl rinkimų srities bendradarbiavimo tinklų, skaidrumo internete ir apsaugos nuo kibernetinių incidentų ir kovos su dezinformacija kampanijų
                     4
                  , kuria skatinamas kompetentingų institucijų bendradarbiavimas nacionaliniu ir Sąjungos lygmenimis siekiant užtikrinti rinkimų apsaugą ir kurioje pateiktos konkrečios rekomendacijos, siekiant skatinti politinės komunikacijos skaidrumą, taip pat gairės dėl Sąjungos duomenų apsaugos teisės taikymo, padedančios laikytis Reglamento (ES) 2016/679.
               
               
                  Reglamentas (ES) 2016/679 ir kitos Sąjungos taisyklės dėl asmens duomenų apsaugos ir ryšių privatumo (įskaitant Reglamentą (ES) 2018/1725 ir Direktyvą 2002/58/EB) jau taikomos tvarkant asmens duomenis politinės reklamos tikslais. Siūlomas reglamentas grindžiamas Reglamente (ES) 2016/679 ir Reglamente (ES) 2018/1725 įtvirtintomis nuostatomis, kurios taikomos tvarkant asmens duomenis politinės reklamos kontekste, ir jas papildo. Jame kodifikuojami Europos duomenų apsaugos valdybos pateiktų gairių aspektai nustatant, kad duomenų subjektas privalo pateikti informaciją apie politinę reklamą (duomenų šaltinis ir taikytas loginis pagrindas)
                     5
                  . 
               
               
                  Jis taip pat grindžiamas ES kovos su dezinformacija praktikos kodeksu, kuriame išdėstyti interneto platformų įsipareigojimai politinės reklamos skaidrumo ir nuomonės formavimo reklamos srityje ir kurį dabar peržiūri kodeksą pasirašiusios ir pasirašysiančios šalys, laikydamosi Komisijos gairių dėl praktikos kodekso griežtinimo
                     6
                  . Pagal praktikos kodeksą prisiimti įsipareigojimai ir vykdomi veiksmai turėtų padėti užtikrinti dabartinių teisės aktų ir sektoriaus atstovų pasirinktų sprendimų suderinamumą. Priėmus dabartinius teisės aktus, kodeksą pasirašiusios šalys turėtų įgyvendinti ir papildyti jo taisykles, be kita ko, atsižvelgdamos į praktikos kodekso sistemą.
               
               
                  Tiek, kiek tokios pareigos patenka į pagal šias sistemas paskirtų reguliavimo institucijų kompetencijos sritį, už jų stebėseną ir vykdymo užtikrinimą turėtų būti atsakingos tos pačios įstaigos ir jos turėtų būti koordinuojamos tarp atitinkamų esamų ir numatomų Europos bendradarbiavimo struktūrų, įskaitant Europos duomenų apsaugos valdybą. 2018 m. sukurtas Europos bendradarbiavimo rinkimų klausimais tinklas, kuriame dalyvauja nacionalinių rinkimų tinklų, sudarytų iš įvairių institucijų, kompetentingų aptariamoje srityje, kontaktiniai subjektai turėtų veikti kaip sistema, padedanti užtikrinti geresnę geriausios patirties koordinavimą ir mainus tarp politinės reklamos srities kompetentingų institucijų.
               
            
            
               •Suderinamumas su kitomis Sąjungos politikos sritimis
            
            
               
                  Šis pasiūlymas taip pat yra glaudžiai susijęs su darbu, atliekamu įgyvendinant kitas Komisijos darbo programos skaidrumo ir demokratijos dokumentų rinkinio iniciatyvas
                     7
                  .
               
            
            
               Europos demokratijos veiksmų plane numatytos įvairios iniciatyvos, kuriomis siekiama padėti apsaugoti sąžiningus rinkimus ir skatinti demokratinį dalyvavimą. Jis, be kita ko, grindžiamas patirtimi, sukaupta įgyvendinant 2018 m. Komisijos rinkimų dokumentų rinkinį
                  8
               , ir Europos bendradarbiavimo rinkimų klausimais tinklo darbo rezultatais.
            
            
               
                  Šis pasiūlymas taip pat papildo pasiūlymą iš dalies pakeisti Reglamentą (ES) Nr. 1141/2014 dėl Europos politinių partijų ir Europos politinių fondų statuto ir finansavimo. Komisijos pateiktame šio reglamento pakeitime nustatytos konkrečios taisyklės, kuriomis siekiama garantuoti, kad Europos politinės partijos, platindamos politinės reklamos skelbimus, laikytųsi aukštų skaidrumo standartų.
               
               
                  Galiausiai šiuo pasiūlymu užtikrinama sąveika su ES išorės veiksmais rinkimų stebėsenos srityje (ES rinkimų stebėsenos misijomis ir tolesniais jų veiksmais). Per rinkimų stebėsenos misijas (RSM) vertinama per rinkimų kampanijas skelbiama internetinė politinė reklama ir gali būti rekomenduojamos priemonės, kuriomis siekiama pagerinti jų reglamentavimo sistemą rinkimų proceso metu. Tuomet Europos Sąjunga kartu su tarptautiniais partneriais konsultuoja ir remia šalis partneres joms įgyvendinant šias rekomendacijas. Įgyvendinant tarptautinės rinkimų stebėsenos principų deklaraciją, parengtos bendrosios gairės dėl internetinių kampanijų stebėsenos ir joms pritarė JT.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymo teisinis pagrindas visų pirma yra Sutarties dėl Europos Sąjungos veikimo (SESV) 114 straipsnis, kuriame numatyta galimybė priimti priemones, siekiant užtikrinti vidaus rinkos sukūrimą ir veikimą. Pagal šią nuostatą sudaromos sąlygos nustatyti priemones valstybių narių įstatymų ir kitų teisės aktų nuostatoms, skirtoms vidaus rinkos sukūrimui ar veikimui, suderinti. Tai yra tinkamas teisinis pagrindas imtis intervencinių veiksmų dėl vidaus rinkos paslaugų teikėjų, siekiant pašalinti valstybių narių nuostatų skirtumus, kurie trukdo įgyvendinti pagrindines laisves ir daro tiesioginį poveikį vidaus rinkos veikimui. 
               
               
                  Esama nacionalinių įstatymų skirtumų ir jie didėja, atsižvelgiant į tai, kad kai kurios valstybės narės priėmė arba ketina priimti teisės aktus dėl politinės reklamos paslaugoms taikytinų skaidrumo reikalavimų. Dėl tokios padėties reglamentavimas tampa susiskaidęs tiek, kiek skiriasi taisyklių dėl politinės reklamos paslaugų skaidrumo konkretūs skaidrumo aspektai, kurių pagal jas reikalaujama (kartu su reklama atskleistina informacija ir jos forma), ir jų taikymo sritis (politine laikytinos reklamos rūšys ir atitinkamos medijos), be to, vidaus rinkoje veikiantys paslaugų teikėjai patiria didesnes reikalavimų laikymosi išlaidas. Jei Sąjungos lygmeniu nebus imtasi veiksmų, kai kuriose valstybėse narėse priėmus naujas iniciatyvas padėtis taps sudėtingesnė, o kitose valstybėse narėse politinės reklamos paslaugų skaidrumo problema lieka neišspręsta. Todėl būtinas suderinimas ES lygmeniu, o SESV 114 straipsnis yra tinkamas šios iniciatyvos teisinis pagrindas. Šia iniciatyva bus pašalintos tam tikros esamos kliūtys, susijusios su skaidrumu, ir bus iš tikrųjų pagerintas vidaus rinkos veikimas. Vidaus rinkos veikimo tikslais nebūtina ir, atsižvelgiant į Sąjungos kompetencijos sritis, netinkama imtis intervencinių veiksmų reikalaujant nustatyti nacionalines taisykles, kuriomis politinės reklamos paslaugų prieinamumas apribojamas įtraukiant tik tam tikras užsakovų kategorijas arba nustatant tam tikrą laikotarpį arba kuriomis nustatoma finansavimo riba ar medijos, kurias galima naudoti. Tokios taisyklės yra būdingos nacionalinei rinkimų teisei ir nėra sudedamoji vidaus rinkos veikimo dalis.
               
            
            
               Be to, atsižvelgiant į tai, kad šiame pasiūlyme nustatytos tam tikros asmenų apsaugos tvarkant asmens duomenis taisyklės, visų pirma atrankiojo adresavimo metodų, kurie, kaip manoma, daro neigiamą poveikį teisėms, jei yra naudojami politinės reklamos tikslais, apribojimai, šį reglamentą tiek, kiek tai susiję su šiomis konkrečiomis taisyklėmis, tinkama pagrįsti SESV 16 straipsniu.
            
            
               •Subsidiarumo principas (neišimtinės kompetencijos atveju) 
            
         
         
            
               
                  Pagal subsidiarumo principą, nustatytą Europos Sąjungos sutarties 5 straipsnio 3 dalyje, veiksmų ES lygmeniu reikėtų imtis tik tokiu atveju, kai valstybės narės vienos pačios negali deramai pasiekti numatytų tikslų, todėl, atsižvelgiant į siūlomų veiksmų mastą ir poveikį, jų geriau siekti ES lygmeniu. 
               
               
                  Kelios valstybės narės politinės reklamos skaidrumo srityje priėmė arba ketina priimti teisės aktus. Kadangi šių taisyklių taikymo sritis, turinys ir poveikis nevienodi, formuojasi fragmentiška nacionalinių taisyklių sistema ir rizikos veiksniai tampa vis įvairesni. Tai trukdo veiksmingai įgyvendinti įsisteigimo laisvę ir laisvę teikti paslaugas Sąjungoje.
               
               
                  Be to, dėl tarpvalstybinio kai kurios veiklos pobūdžio, įskaitant veiklą internetinėje aplinkoje, šioje srityje atsiranda išimtinai su nacionaliniu reglamentavimu susijusių rimtų problemų. Mažai tikėtina, kad valstybės narės, veikdamos nepriklausomai, galėtų veiksmingai išspręsti nustatytas problemas. Be to, praktiniu požiūriu sudėtinga atskirti išimtinai vidaus atvejus nuo galimų tarpvalstybinių atvejų. 
               
               
                  Poreikis imtis ES veiksmų taip pat paaiškėjo iš tam tikrų politinės reklamos paslaugų teikėjų ir jomis besinaudojančių politinių subjektų veiksmų. Per paskutinius Europos Parlamento rinkimus kai kurios didelės interneto platformos ėmėsi priemonių siekdamos spręsti dėl teisinio netikrumo ir vidaus rinkos susiskaidymo, lėmusio jos pasidalijimą, atsiradusią problemą. Paaiškėjo, kad tai yra svarbus klausimas politinės reklamos užsakovams, t. y. politinėms partijoms, siekiančioms ES lygmeniu publikuoti ir platinti politinę reklamą. 
               
            
            
               ES bendri aukšti politinės reklamos ir susijusių paslaugų skaidrumo standartai padėtų pasiekti didesnį teisinį tikrumą, ypač paslaugų teikėjams. Nebebūtų patiriama papildomų reikalavimų laikymosi išlaidų, susijusių su tarpvalstybiniu paslaugų teikimu, sumažėtų neatitikties rizika. Taip būtų pašalinta paskata politinės reklamos paslaugų teikėjams pasidalinti vidaus rinką, būtų suteiktas naujas postūmis teikti tarpvalstybines paslaugas ir kurti naujas paslaugas. 
            
            
               Priešingai, bet kokie veiksmai, kurių būtų imamasi pagal nacionalinį įstatymą, turėtų poveikį tik vienoje valstybėje narėje, be to, kiltų tokio įstatymo apėjimo pavojus arba būtų sudėtinga prižiūrėti, kaip jį vykdo kitų valstybių narių paslaugų teikėjai, ir tai galėtų prieštarauti laisvam judėjimui vidaus rinkoje. Tai taip pat nepadėtų spręsti nustatytų ES lygmens problemų, be to, gali padidėti susiskaidymo poveikis. ES sistema taip pat padėtų kompetentingoms institucijoms vykdyti savo priežiūros funkcijas, kitoms suinteresuotosioms šalims atlikti savo vaidmenį demokratiniame procese ir padidintų bendrą ES atsparumą manipuliavimui informacija bei kišimuisi į rinkimų procesus, įskaitant dezinformaciją.
            
            
               
                  Siūlomu reglamentu neviršijama to, kas yra būtina, ir juo visų pirma nesprendžiami kiti klausimai, kurie nėra susiję su politinės reklamos skaidrumu ir atrankiojo adresavimo metodų naudojimu. Juo nesikišama į kitus nacionaliniu lygmeniu reglamentuojamus aspektus, tokius kaip politinės reklamos turinio teisėtumas ir laikotarpiai, kuriais leidžiama politinė reklama, arba demokratinio proceso dalyvių pobūdis. 
               
               
                  Šiuo siūlomu reglamentu nebūtinai numatyta sukurti kokias nors papildomas institucijas ar įstaigas valstybės narės lygmeniu. Pagal siūlomą reglamentą jo nuostatų priežiūra ir vykdymo užtikrinimas pavedamas atitinkamoms kompetentingoms institucijoms, įskaitant institucijas, kurioms pavestos užduotys pagal atitinkamus galiojančius Sąjungos teisės aktus. Todėl valstybės narės gali paskirti esamas sektoriaus institucijas ir naudotis jų patirtimi, kurioms taip pat bus suteikti įgaliojimai stebėti šio reglamento nuostatų įgyvendinimą ir užtikrinti jų vykdymą. Valstybėms narėms teks atsakomybė užtikrinti, kad šios institucijos turėtų būtinus pajėgumus, reikalingus piliečių teisių apsaugai skaidrios politinės reklamos srityje garantuoti. 
               
               
                  Valstybės narės remsis Sąjungos lygmeniu paskirta bendradarbiavimo struktūra. Jos turės paskirti institucijas pagal Reglamentą (ES) 2016/679, kad jos stebėtų atitiktį šio reglamento nuostatoms dėl atrankiojo adresavimo. Atitinkamai bus taikoma Europos duomenų apsaugos valdybos atliekama priežiūra ir pagal tą reglamentą įsteigtas nuoseklumo užtikrinimo mechanizmas. 
               
               
                  Šis reglamentas padės nacionalinėms kompetentingoms institucijoms veiksmingiau vykdyti savo užduotis, ypač internetinės ir tarpvalstybinės reklamos srityje, reikalaujant teikti informaciją apie politinės reklamos paslaugas.
               
               
                  Itin svarbus bus kompetentingų institucijų bendradarbiavimas siekiant vykdyti savo užduotis. Remiantis Rekomendacija C(2018) 5949 final sukurti nacionaliniai rinkimų tinklai sudaro tokio institucijų bendradarbiavimo nacionaliniu lygmeniu struktūrą, kurioje paisoma kiekvienos šiame tinkle dalyvaujančios institucijos kompetencijos.
               
               
                  Komisija rems institucijų bendradarbiavimą Sąjungos lygmeniu, įskaitant bendradarbiavimą Europos bendradarbiavimo rinkimų klausimais tinkle. 
               
               
                  Tai padės sukurti reguliuojamą ir novatorišką Europos politinės reklamos paslaugų rinką, kuria pasitikėtų piliečiai ir kurioje būtų remiamas demokratinio proceso vientisumas. 
               
            
            
               •Proporcingumo principas
            
            
               
                  Kalbant apie proporcingumą, siūlomų veiksmų turiniu ir forma neviršijama to, kas būtina, siekiant užtikrinti tinkamą vidaus rinkos veikimą. 
               
               
                  Pasiūlymas grindžiamas esamomis ir būsimomis ES teisinėmis sistemomis, įskaitant Reglamentą (ES) 2016/679 ir Skaitmeninių paslaugų aktą, ir jis yra proporcingas ir būtinas jame nustatytiems tikslams pasiekti. Numatytos priemonės yra būtinos atitinkamos reglamentavimo sistemos susiskaidymui panaikinti.
               
               
                  Buvo atidžiai įvertintas skaidrumo pareigų proporcingumas ir tai matyti, pvz., iš to, kad buvo nustatytos asimetrinės pareigos įvairių rūšių politinės reklamos paslaugų teikėjams. Kitos galimybės, pvz., draudimas teikti tarpvalstybines politinės reklamos paslaugas arba vykdyti atrankųjį adresavimą politinės reklamos tikslais visais atvejais, buvo atmestos, nes manyta, kad jos neproporcingos siekiant šiame reglamente nustatytų tikslų. 
               
               
                  Pasiūlyme nustatytos ribotos skaidrumo pareigos visiems politinės reklamos paslaugų teikėjams, dalyvaujantiems rengiant, rodant, skleidžiant, publikuojant ir platinant politinę reklamą, įskaitant duomenų apie jų dalyvavimą konkrečioje politinėje reklamoje saugojimą. Reklamos skelbėjai, kurie tiesiogiai bendrauja su piliečiais, savo ruožtu privalo laikytis konkrečių skaidrumo pareigų, įskaitant pareigą parengti ir paskelbti skaidrumo pranešimą dėl kiekvieno publikuojamo reklamos pranešimo. MVĮ neprivalo periodiškai pranešti apie politinę reklamą ir joms leidžiama paskirti išorės asmenį kontaktiniu subjektu, kuris palaikytų ryšius su kompetentingomis nacionalinėmis institucijomis. Komisija ketina skatinti veiksmus, kuriais užtikrinama atitiktis šio reglamento reikalavimams, remdama mokymą, informuotumo didinimą ir kitas priemones.
               
               
                  Veiklos vykdytojų patiriamos išlaidos yra proporcingos pasiektiems tikslams ir ekonominei bei reputacinei naudai, kurios veiklos vykdytojai gali tikėtis iš šio pasiūlymo. Pašalinus dėl teisinio netikrumo ir susiskaidymo atsiradusias kliūtis, bus paskatinta aukštais skaidrumo standartais grindžiamų Europos politinės reklamos paslaugų sektoriaus plėtra ir bus sudarytos sąlygos esamoms nacionalinėms įmonėms didinti savo veiklos mastą.
               
               
                  Politinės reklamos atrankiojo adresavimo apribojimai yra proporcingi, nes jie apima tik konkrečią atrankiojo adresavimo veiklą politinėje srityje, keliančią, kaip nustatyta, didelį pavojų asmenų pagrindinėms teisėms. 
               
            
         
         
            
               •Priemonės pasirinkimas
            
            
               
                  SESV 114 ir 16 straipsniais teisės aktų leidėjui suteikiami įgaliojimai priimti reglamentus ir direktyvas. 
               
               
                  Reglamentas laikomas tinkamiausia teisine priemone politinės reklamos Sąjungoje skaidrumo reglamentavimo sistemai apibrėžti. Reglamento, kaip teisinės priemonės, pasirinkimas yra pateisinamas atsižvelgiant į poreikį vienodai taikyti naujas taisykles, pvz., politinės reklamos apibrėžtį ir skaidrumo pareigas, kurias politinės reklamos paslaugų teikėjai privalo įvykdyti rengdami arba platindami politinės reklamos skelbimus. 
               
               
                  Pagal SESV 288 straipsnį tiesiogiai taikant reglamentą bus sumažinti teisiniai skirtumai ir pasiektas didesnis teisinis tikrumas nustatant aukštus politinės reklamos skaidrumo standartus, kurie padėtų užtikrinti teisinį tikrumą atitinkamiems paslaugų teikėjams ir užkirstų kelią skirtumams, trukdantiems laisvai teikti susijusias paslaugas vidaus rinkoje. 
               
               
                  Vis dėlto, siūlomo reglamento nuostatomis nepažeidžiama nacionalinė kompetencija organizuojant rinkimų procesą ir paliekama veiksmų laisvė sektoriaus įmonėms nustatyti standartus, kad būtų sudarytos sąlygos veiksmingai skelbti ir perduoti informaciją pagal reglamentą, taip supaprastinant reikalavimų laikymąsi ir skatinant inovacijas.
               
               
                  Dėl konkrečių atrankiojo adresavimo metodų nustatymo pažymėtina, kad reglamento naudojimas atitinka Reglamentą (ES) 2016/679, kuris pats yra reglamentas.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas – tai plataus masto konsultacijų su visomis suinteresuotosiomis šalimis rezultatas. Jų metu buvo taikomi Komisijos konsultacijų su suinteresuotosiomis šalimis bendrieji principai ir būtinieji standartai.
               
            
            
               Per 2021 m. sausio 26 d. paskelbtas konsultacijas dėl poveikio vertinimo gauta informacijos, kuri buvo naudinga apibrėžiant problemą ir politikos galimybes. Atviros viešos konsultacijos vykdytos 2021 m. sausio 22 d. – balandžio 2 d. Apie atviras viešas konsultacijas buvo informuojama Komisijos svetainėje, taip pat konkrečiuose tinkluose. 
            
            
               Komisija rengė susitikimus su pagrindinėmis suinteresuotosiomis šalimis, kad surinktų papildomų įrodymų ir duomenų apie konkrečias iniciatyva sprendžiamas problemas, taip pat apie politikos principus ir jų poveikį. Ji taip pat surengė tikslines dvišales konsultacijas ir išanalizavo daug pozicijos ir analitinių dokumentų, gautų rengiant šią iniciatyvą. Rengiant poveikio vertinimą, kuriuo grindžiama ši iniciatyva, buvo atliktas išorės tyrimas. Rangovas surengė kelias individualias konsultacijas su pagrindinėmis suinteresuotosiomis šalimis.
            
            
               Apskritai suinteresuotosios šalys iš esmės sutaria, kad reikia imtis veiksmų Sąjungos lygmeniu. Dauguma suinteresuotųjų šalių sutaria, kad esama teisės aktų spragų arba kad reikia naujų teisės aktų. Keletas suinteresuotųjų šalių išreiškė susirūpinimą dėl to, kad rinkimų klausimai yra nacionalinė prerogatyva.
            
            
               Iš atvirų viešų konsultacijų matyti, kad, daugumos piliečių manymu, politinės reklamos skelbėjai tam tikros informacijos neturėtų atskleisti tokių reklamos skelbimų pateikėjams.
            
            
               Politinės reklamos paslaugų teikėjai visų pirma prašė parengti bendrą ES apibrėžtį, pagal kurią jie galėtų nustatyti, kuris reklamos skelbimas laikytinas politiniu, ir suformuoti bendrą požiūrį siekiant parengti proporcingus reikalavimus dėl remiamų politinės reklamos skelbimų žymėjimo, taip pat ir dėl reklamos skelbimo užsakovo tapatybės. Paslaugų teikėjai atkreipė dėmesį į netikrumą ir išlaidas, susijusias su atitinkamų skaidrumo pareigų nustatymu ir laikymusi siūlant politinės reklamos paslaugas tarpvalstybiniu lygmeniu arba keliose valstybėse narėse.
            
            
               Pilietinės visuomenės organizacijos pritarė dėl ypač aukšto skaidrumo lygio politinės reklamos srityje, įskaitant tai, kokie konkretūs reklamos skelbimai rodomi, kam ir dėl kokių priežasčių jie rodomi ir kas už juos sumokėjo. Jų manymu, rekomendacinių priemonių šiuo atveju nepakanka. Jos taip pat prašė aptarti ne tik skaidrumą, bet ir atrankiojo adresavimo veiklos klausimą. 
            
            
               Valstybės narės teigiamai įvertino šią iniciatyvą ir pritarė, kad politinės reklamos klausimą reikia reglamentuoti ES lygmeniu. Valstybės narės taip pat pritarė priemonėms, kuriomis būtų didinama tyrėjų galimybė gauti išsamesnės informacijos apie politinę reklamą. Valstybės narės atkreipė dėmesį į reglamentavimo ir vykdymo užtikrinimo spragas tais atvejais, kai politinės reklamos paslaugos teikiamos tarpvalstybiniu lygmeniu.
            
            
               Europos politinės partijos atkreipė dėmesį į tai, kad žymėjimo priemonėmis, padedančiomis piliečiams sužinoti, kad jiems rodomas politinės reklamos skelbimas, bus prisidedama stiprinant Europos demokratiją. Jos ypač nerimavo dėl neigiamo poveikio, kurį jų veiklai ES / tarpvalstybiniu lygmeniu turėjo kai kurių labai didelių platformų per ankstesnius Europos Parlamento rinkimus internete įgyvendinta politika.
            
            
               •Tiriamųjų duomenų rinkimas ir naudojimas
            
            
               
                  Rengdama šį pasiūlymą, Komisija rėmėsi įvairia patirtimi.
               
            
            
               Atitinkamas darbas Taryboje (įskaitant kompetentingas darbo grupes) ir Europos Parlamente (įskaitant Konstitucinių reikalų komitetą, Teisės reikalų komitetą, Piliečių laisvių komitetą, Vidaus rinkos ir vartotojų apsaugos komitetą, Teisingumo ir vidaus reikalų komitetą ir Specialųjį komitetą užsienio šalių kišimosi klausimais) buvo labai naudingas šiame procese. 
            
         
         
            
               Be pirmiau aprašytų atvirų viešų konsultacijų, Komisija dalyvavo keliuose susitikimuose su suinteresuotosiomis šalimis, kuriuose buvo pateikti tam tikri klausimai kiekvienos kategorijos suinteresuotosioms šalims. 
            
            
               2021 m. kovo 18 d. Komisija iniciatyvą aptarė su valstybių narių ekspertais surengtame specialiame Skubių pranešimų sistemos susitikime. Susitikime dalyvavo valstybių narių ir Europos audiovizualinės žiniasklaidos paslaugų reguliuotojų grupės atstovai. Su valstybių narių ekspertais taip pat buvo konsultuojamasi 2021 m. kovo 25 d. Europos bendradarbiavimo rinkimų klausimais tinkle. Informacija taip pat buvo paimta iš valstybių narių atstovų pranešimų ankstesniuose nuo 2019 m. vykstančiuose šio tinklo susitikimuose, taip pat ir rengiant plataus masto atitinkamų nacionalinių įstatymų ir procedūrų planą. 
            
            
               Galiausiai tyrime, kuris papildo poveikio vertinimą, pateikta literatūros apžvalga, iš kurios matyti, kad akademinėje bendruomenėje atsiranda sutarimas, kad būtinas konkretaus lygio politinės reklamos skaidrumas ir asmens duomenų naudojimo, susijusio su politine reklama (visų pirma internete), kontrolės priemonės. 
            
            
               Tarptautinių standartus nustatančių įstaigų, pvz., Europos Tarybos, rekomendacijose taip pat raginama užtikrinti konkretų politinės reklamos skaidrumo lygį, įskaitant visų pirma užsakovų ir finansavimo skaidrumą, ir reklamos rodymo mechanizmo (pvz., algoritmų, duomenų) skaidrumą. 
            
            
               •Poveikio vertinimas
            
            
               
                  Laikydamasi savo geresnio reglamentavimo politikos, Komisija atliko šio pasiūlymo poveikio vertinimą, kurį išnagrinėjo Komisijos reglamentavimo patikros valdyba. 2021 m. rugsėjo 29 d. buvo surengtas Reglamentavimo patikros valdybos posėdis, kuriame buvo priimta teigiama nuomonė su išlygomis. Poveikio vertinimas buvo dar kartą peržiūrėtas siekiant atsižvelgti į Reglamentavimo patikros valdybos išlygas. 
               
               
                  Komisija išnagrinėjo įvairias politikos galimybes bendram pasiūlymo tikslui pasiekti, t. y. užtikrinti tinkamą bendrosios rinkos veikimą nustatant aukšto lygio politinės reklamos ir susijusių paslaugų skaidrumo taisykles ir taisykles dėl atrankiojo adresavimo naudojimo politinės reklamos platinimo tikslais.
               
               
                  Buvo įvertintos dvi skirtingo reglamentavimo intervencijos laipsnio politikos galimybės:
               
            
            
               ·1 galimybė. Ribotos priemonės, kuriomis siekiama skatinti skaidrumą ir spręsti su atrankiuoju adresavimu susijusius klausimus;
            
            
               ·2 galimybė. Priemonės, kuriomis siekiama suderinti skaidrumą ir spręsti su atrankiuoju adresavimu susijusius klausimus. Ši galimybė apėmė dvi papildomas galimybes, susijusias su atrankiuoju adresavimu.
            
            
               
                  Remiantis Komisijos nusistovėjusia metodika, kiekviena politikos galimybė buvo įvertinta atsižvelgiant į ekonominį poveikį, poveikį pagrindinėms teisėms ir visuomenei. Tinkamiausia galimybė buvo 2 galimybė ir 2 papildoma galimybė dėl atrankiojo adresavimo naudojimo, nes jos geriausiai atitinka bendruosius intervencijos tikslus ir turėtų padėti nustatyti nuoseklią ir proporcingą politinės reklamos sistemą ES.
               
               
                  Paaiškinant ir suderinant taisykles dėl informacijos politinėse reklamose saugojimo ir pateikimo priežiūros ir atskaitomybės tikslais, būtų pašalinta pagrindinė reikalavimų laikymosi išlaidų, susijusių su paslaugų teikimu keliose valstybėse narėse ir tarpvalstybiniu mastu, priežastis. Be to, taip būtų padidintas teisinis nuspėjamumas tarpininkavimo paslaugų teikėjams keliose valstybėse narėse ir prisidedama prie gero vidaus rinkos veikimo. Dėl šios priežasties pagerėtų reglamentavimo rezultatai, nes būtų išspręsta nacionalinės rinkos susiskaidymo problema ir padidintos galimybės plėtoti tarpvalstybines paslaugas. Sumažėtų pranašumas, kurį dėl reglamentavimo susiskaidymo įgyja internetinės politinės reklamos paslaugų teikėjai, palyginti su neinternetinėmis priemonėmis. Poveikis MVĮ apima tik konkrečią pareigą periodiškai pranešti apie politinę reklamą ir joms leidžiama paskirti išorės asmenį kontaktiniu subjektu, kuris palaiko ryšius su kompetentingomis nacionalinėmis institucijomis.
               
               
                  Priemonės dėl atrankiojo adresavimo padėtų spręsti su problemiškais atrankiojo adresavimo metodais susijusius klausimus kartu numatant jų naudojimo būdus, kuriais skatinama geroji patirtis. 
               
            
            
               2 papildoma galimybė yra susijusi su sąlyginiu atrankiojo adresavimo draudimu, tačiau buvo numatyta, kad papildomos galimybės galėtų būti derinamos. Besąlyginis atrankiojo adresavimo draudimas, remiantis specialiomis asmens duomenų kategorijomis buvo laikomas veiksmingesniu, taigi jis įtrauktas į šį pasiūlymą. Atrankiojo adresavimo draudimas, remiantis specialiomis asmens duomenų kategorijomis, dera su suinteresuotųjų šalių, su kuriomis buvo konsultuojamasi rengiant poveikio vertinimą, pritarimu. 
            
            
               
                  Konkrečiais apribojimais būtų mažinamas atrankiojo adresavimo paslaugų prieinamumas politinės reklamos platinimo tikslais. Tai atsvertų politinės reklamos paslaugų teikėjams atsiveriančios galimybės, kurias lemtų didesnis piliečių ir reguliavimo institucijų pasitikėjimas šiuo metodu ir didesnis teisinis tikrumas, kad bus laikomasi reikalavimų jį naudojant politikos sferoje.
               
               
                  Suderintas skaidrumas ir konkrečios ribos padės sumažinti problemiškos atrankiojo adresavimo taktikos, pvz., neautentiškos tam tikrų reklamos skelbimų amplifikacijos arba per Cambridge Analytica skandalą atskleistos taktikos, mastą. Šiomis priemonėmis turėtų būti didinamas pasitikėjimas politinės reklamos skelbimų naudojimu ir apskritai politiniais debatais bei sąžiningu rinkimų procesu. Taip būtų prisidėta prie didesnio ES rinkimų sistemos atsparumo manipuliavimui informacija ir kišimuisi.
               
            
            
               •Reglamentavimo tinkamumas ir supaprastinimas
            
            
               Su politine reklama susijusių skaidrumo taisyklių suderinimo nauda visų pirma yra tai, kad toks suderinimas padės užtikrinti teisinį tikrumą ES lygmeniu, pašalinti didėjančias reikalavimų laikymosi išlaidas, kurios patiriamos tarpvalstybiniu lygmeniu teikiant paslaugas, ir sumažinti neatitikties riziką. Tikimasi, kad visi politinės reklamos paslaugų teikėjai pasieks išlaidų veiksmingumą siūlydami paslaugas per bendrą politinės reklamos sistemą. 
            
            
               
                  Siūlomos priemonės turėtų būti naudingos MVĮ, nes jos galės lengviau siūlyti savo paslaugas vidaus rinkoje. Pasiūlyme yra MVĮ taikomų konkrečių nukrypti leidžiančių nuostatų, kuriomis siekiama sumažinti jų reikalavimų laikymosi išlaidas.
               
               
                  Pasiūlyme yra bendros taisyklės, kuriomis nebus daromas skirtumas tarp internetinės ir neinternetinės veiklos ir bus sprendžiami klausimai, susiję su dabartine padėtimi, kai esamos taisyklės yra pritaikytos prie neinternetinės veiklos ir būtent dėl šios priežasties atsiranda trūkumų ir spragų. Reglamentas padės užtikrinti, kad reikalavimai užtikrinti aukštą skaidrumo lygį būtų vienodai taikomi neinternetinėms ir internetinėms politinio požiūrio sklaidos priemonėms.
               
            
         
         
            
               •Pagrindinės teisės
            
            
               
                  Visos šiame pasiūlyme numatytos priemonės turi teigiamą poveikį pagrindinėms teisėms ir nemanoma, kad jos šioms teisėms darys neigiamą poveikį. 
               
               
                  Pagrindinės laisvės ir pagrindinės teisės gali būti apribojamos tik kai tai yra pateisinama teisėtu visuomenės interesų siekiu ir tik jeigu apribojimas yra proporcingas siekiamam tikslui. Skaidrumo, sąžiningumo ir lygių galimybių garantavimas politiniame ir rinkimų procese ir pagrindinė teisė gauti informaciją objektyviai, skaidriai ir pliuralistiškai yra viršesnis viešasis interesas.
               
               
                  Šiuo pasiūlymu nustatomi nedideli saviraiškos ir informacijos laisvės (Europos Sąjungos pagrindinių teisių chartijos 11 straipsnis), teisės į privatų gyvenimą (7 straipsnis) ir teisės į asmens duomenų apsaugą (8 straipsnis) apribojimai. Šie apribojimai yra proporcingi ir apima tik tai, kas yra būtina. 
               
               
                  Dėl saviraiškos laisvės pažymėtina, kad sprendimo publikuoti ir platinti politinės reklamos skelbimus ir jų turinį priėmimas toliau reglamentuojamas remiantis atitinkama nacionaline ir ES teise. Išskyrus skaidrumo reikalavimus, šia iniciatyva nesikišama į esminį politinių pranešimų turinį. Nors atrankiojo adresavimo apribojimas galėtų daryti poveikį saviraiškos laisvei, šis poveikis būtų proporcingas, jei jo taikymo sritis būtų ribota ir subalansuota atsižvelgiant į teigiamą poveikį kitoms pagrindinėms teisėms, be kita ko, mažinant galimybę manipuliuoti demokratiniais debatais ir teisę gauti informaciją objektyviai, skaidriai ir pliuralistiškai. Didesnis atrankiojo adresavimo skaidrumas, sąlygos ir apribojimai turėtų būti naudingi įgyvendinant teisę į duomenų apsaugą ir asmenų, kuriems adresuota tokia reklama, privatumą. Priemonės, kuriomis fizinis asmuo turėtų būti identifikuojamas kaip politinės reklamos užsakovas, ir išleista pinigų suma, taip pat kita nauda, gauta iš dalies arba visiškai atsilyginant už reklamą, daro poveikį asmens duomenų apsaugai ir turi būti proporcinga siekiamam tikslui: užtikrinti, kad politiniuose debatuose dalyvaujantys asmenys skaidriai naudotų politinę reklamą. Poveikis šioms teisėms yra pateisinamas atsižvelgiant į bendrą teigiamą poveikį demokratijai ir rinkimų teisėms. 
               
               
                  Jeigu pagal šią iniciatyvą reikalaujama, kad labai didelės interneto platformos suinteresuotiems subjektams užtikrintų lengvesnę prieigą prie duomenų, tokiomis priemonėmis nebūtų numatytos jokios nuo ES duomenų apsaugos acquis nukrypti leidžiančios nuostatos. Suinteresuotosioms šalims turėtų būti leidžiama susipažinti tik su atitinkamais duomenimis, įskaitant galimybę atlikti praktikos, darančios poveikį demokratiniams debatams ir rinkimams arba referendumams, tyrimą. 
               
               
                  Šia iniciatyva bus remiamas rinkimų teisių įgyvendinimas ir laisvi bei sąžiningi rinkimai ir sąžiningi demokratiniai debatai, palengvinant skaidrią tarpvalstybinę politinę reklamą, kuria garantuojama aukšto lygio teisių apsauga, įskaitant su asmens duomenų apsauga susijusias teises, kartu užtikrinant, kad piliečiai galėtų priimti informacija pagrįstus politinius sprendimus be manipuliacijos ar prievartos. Be to, atrankiojo adresavimo praktikos apribojimai dera su pagal tarptautinius standartus saugomomis rinkimų teisėmis ir daro joms teigiamą poveikį.
               
               
                  Galiausiai šis pasiūlymas taip pat bus naudingas politinės reklamos paslaugų teikėjams įgyvendinant savo laisvę užsiimti verslu pagal Chartijos 16 straipsnį.
               
            
            
               4.POVEIKIS BIUDŽETUI
            
            
               
                  Tikimasi, kad ši iniciatyva neturės jokio poveikio biudžetui.
               
            
            
               5.KITI ASPEKTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Komisija po kiekvienų Europos Parlamento rinkimų, remdamasi specializuoto rangovo surinktais konkrečiais duomenimis, įvertins, kaip įgyvendinama iniciatyva. Per dvejus metus po kiekvienų Europos Parlamento rinkimų Komisija turėtų paskelbti šio reglamento įgyvendinimo, įskaitant aspektus, nesusijusius su Europos Parlamento rinkimais, įvertinimo ataskaitą. 
               
            
            
               •Išsamus konkrečių pasiūlymo nuostatų paaiškinimas (kryžminės nuorodos)
            
            
               
                  I skyriuje išdėstytos bendrosios nuostatos, įskaitant dalyką ir taikymo sritį (1 straipsnis), pagrindinių reglamente vartojamų sąvokų apibrėžtis (2 straipsnis) ir tokių priemonių suderinamumo lygį (3 straipsnis).
               
               
                  II skyriuje įtvirtintos nuostatos dėl skaidrumo pareigų, taikomų mokamos politinės reklamos atveju. Jame nustatytos priemonės, taikomos visiems politinės reklamos paslaugų teikėjams, dalyvaujantiems rengiant, rodant, skleidžiant, publikuojant ar platinant politinę reklamą. Jame visų pirma numatytas politinės reklamos skaidrumas (4 straipsnis), pareiga identifikuoti politinės reklamos skelbimus (5 straipsnis) ir pareiga saugoti duomenis bei perduoti informaciją reklamos skelbėjams (6 straipsnis).
               
               
                  Be to, šiame skyriuje taip pat nustatytos reklamos skelbėjams taikomos pareigos, kurios papildo 4, 5 ir 6 straipsniuose nustatytas pareigas. Reklamos skelbėjai kiekviename reklamos skelbime aiškiai nurodo, kad tai yra politinė reklama, taip pat nurodo užsakovo pavadinimą ir leidžia susipažinti su informacija, kad būtų galima suprasti platesnį politinės reklamos ir jos tikslų kontekstą (7 straipsnis). Reklamos skelbėjai kasmet skelbia informaciją apie sumas ar kitos naudos, gautos iš dalies arba visiškai atsilyginant už jų suteiktas paslaugas, susijusias su politine reklama, vertę (8 straipsnis). Reklamos skelbėjai nustato naudotojams patogius mechanizmus, kad piliečiai galėtų pranešti jiems apie šiame reglamente nustatytų pareigų neatitinkančius reklamos skelbimus (9 straipsnis). 
               
               
                  Politinės reklamos paslaugų teikėjai perduoda atitinkamą informaciją kompetentingoms institucijoms (10 straipsnis) ir kitiems suinteresuotiesiems subjektams (11 straipsnis).
               
               
                  III skyriuje reglamentuojamas atrankiojo adresavimo arba amplifikacijos metodų naudojimas tvarkant asmens duomenis politinės reklamos tikslais. Jei tvarkomi neskelbtini duomenys, taikomas draudimas, įskaitant konkrečias išimtis. Be to, duomenų valdytojai, kurie naudoja šiuos metodus politinės reklamos tikslais, priima ir įgyvendina vidaus politiką, saugo duomenis ir teikia informaciją, kad asmenys galėtų suprasti atrankiojo adresavimo logiką ir pagrindinius parametrus, taip pat trečiųjų šalių duomenų ir papildomų analitikos metodų naudojimą 12 straipsnis). 12 straipsnyje nustatyti papildomi reklamos skelbėjams taikomi reikalavimai. Duomenų valdytojai, kuriems taikomas 13 straipsnis, imasi atitinkamų priemonių, kad galėtų perduoti informaciją suinteresuotiesiems subjektams (13 straipsnis).
               
               
                  IV skyriuje įtvirtintos nuostatos, susijusios su šio reglamento priežiūra ir vykdymo užtikrinimu. Jame nustatyta pareiga politinės reklamos paslaugų teikėjams, kurie nėra įsisteigę Sąjungoje, paskirti vienoje iš valstybių narių, kurioje jie teikia paslaugas, teisinį atstovą (14 straipsnis); nustatyta, kurioms institucijoms patikėta vykdyti konkrečių šiame reglamente nustatytų priemonių priežiūrą ir užtikrinti jų vykdymą; pagal šį straipsnį valstybių narių prašoma užtikrinti atitinkamų kompetentingų institucijų bendradarbiavimą; prašoma šio reglamento tikslais paskirti kontaktinius subjektus ir valstybės narės įgaliojamos imtis atitinkamų priemonių siekiant užtikrinti keitimąsi informacija tarpusavyje (15 straipsnis). Valstybės narės turi nustatyti taisykles dėl sankcijų, taikomų už šiame reglamente nustatytų pareigų pažeidimus (16 straipsnis). Šiame skyriuje taip pat nustatyta valstybių narių pareiga lengvai prieinamoje vietoje skelbti nacionalinių rinkimų laikotarpių datas (17 straipsnis).
               
            
         
         
            
               
                  V skyriuje nustatytos papildomos baigiamosios nuostatos, pvz., vertinimo ir peržiūros sąlyga (18 straipsnis) ir galimybė priimti deleguotuosius aktus (19 straipsnis). Galiausiai likusios šio skyriaus nuostatos yra susijusios su reglamento įsigaliojimu ir taikymo pradžios data (20 straipsnis). 
               
            
            
               2021/0381 (COD)
            
            
               Pasiūlymas
            
            
               EUROPOS PARLAMENTO IR TARYBOS REGLAMENTAS
            
            
               dėl politinės reklamos skaidrumo ir atrankiojo adresavimo
            
            
               (Tekstas svarbus EEE)
            
            
               EUROPOS PARLAMENTAS IR EUROPOS SĄJUNGOS TARYBA,
            
            
               atsižvelgdami į Sutartį dėl Europos Sąjungos veikimo, ypač į jos 16 ir 114 straipsnius,
            
            
               atsižvelgdami į Europos Komisijos pasiūlymą,
            
            
               teisėkūros procedūra priimamo akto projektą perdavus nacionaliniams parlamentams,
            
            
               atsižvelgdami į Europos ekonomikos ir socialinių reikalų komiteto nuomonę
                  9
               , 
            
            
               atsižvelgdami į Regionų komiteto nuomonę
                  10
               , 
            
            
               laikydamiesi įprastos teisėkūros procedūros,
            
            
               kadangi:
            
            
               (1)politinės reklamos pasiūla ir paklausa auga, ji tampa vis labiau tarpvalstybinė. Su šia veikla siejami įvairias diversifikuotas ir vis gausesnes paslaugas teikiantys subjektai, pavyzdžiui, politinių konsultacijų įmonės, reklamos agentūros, reklamos technologijų platformos, viešųjų ryšių įmonės, nuomonės formuotojai ir įvairūs duomenų analitikai bei finansų tarpininkai. Politinė reklama gali būti įvairių formų, įskaitant mokamą turinį, remiamus paieškos rezultatus, mokamus tikslinius pranešimus, paramą reitinguojant, į turinį integruotą kokio nors dalyko ar asmens reklamą, pvz., produkto rodymą, nuomonės formuotojų ir kitokią paramą. Susijusi veikla gali apimti, pavyzdžiui, politinės reklamos platinimą užsakovo prašymu arba turinio publikavimą už užmokestį;
            
            
               (2)politinė reklama gali būti platinama arba publikuojama įvairiais būdais ir įvairiais kanalais tarpvalstybiniu mastu. Ji gali būti platinama arba publikuojama tradicinėje neinternetinėje žiniasklaidoje, pvz., laikraščiuose, televizijoje ir radijuje, taip pat vis dažniau interneto platformose, interneto svetainėse, naudojantis mobiliosiomis programėlėmis, kompiuteriniais žaidimais ir kitomis skaitmeninėmis sąsajomis. Naudojantis informacinėmis technologijomis pateikiama politinė reklama ne tik gali būti siūloma tarpvalstybiniu mastu – dėl jos kyla naujų sudėtingų reguliavimo ir vykdymo užtikrinimo problemų. Politinės reklamos internete naudojimas sparčiai auga, o tam tikra linijinė neinternetinė politinė reklama (pavyzdžiui, per radiją ir televiziją) taip pat siūloma internetu kaip užsakomosios paslaugos. Politinės reklamos kampanijos dažniausiai rengiamos naudojantis įvairiais kanalais ir būna įvairių formų; 
            
            
               (3)atsižvelgiant į tai, kad reklama, įskaitant politinę reklamą, paprastai teikiama už atlygį, pagal Sutarties dėl Europos Sąjungos veikimo (SESV) 57 straipsnį tai yra paslaugų teikimo veikla. Deklaracijoje Nr. 22 dėl neįgaliųjų, pridėtoje prie Amsterdamo sutarties, valstybių narių Vyriausybių atstovų konferencija sutarė, kad rengdamos priemones pagal SESV 114 straipsnį Sąjungos institucijos turi atsižvelgti į neįgaliųjų poreikius;
            
            
               (4)būtinybė užtikrinti skaidrumą yra teisėtas viešasis tikslas, atitinkantis ES ir jos valstybių narių bendras vertybes pagal Europos Sąjungos sutarties (toliau – ES sutartis) 2 straipsnį. Piliečiams ne visada lengva atpažinti politinės reklamos skelbimus ir pagrįstai naudotis savo demokratinėmis teisėmis. Būtinas didelis skaidrumas, be kita ko, siekiant remti atviras ir sąžiningas politines diskusijas ir laisvus bei sąžiningus rinkimus ar referendumus, taip pat kovoti su dezinformacija ir neteisėtu kišimusi, be kita ko, iš užsienio. Politinė reklama gali būti būdas skleisti dezinformaciją, ypač kai neatskleidžiama, kad tai politinė reklama, ir kai ji yra tikslinė. Politinės reklamos skaidrumas padeda rinkėjams geriau suprasti, kada ir kieno vardu jiems pateikiamas politinės reklamos skelbimas ir kaip jie atrenkami reklamos paslaugų teikėjo adresatais, todėl rinkėjai gali priimti geriau pagrįstus sprendimus;
            
            
               (5)politinės reklamos srityje dažnai naudojami atrankiojo adresavimo metodai. Atrankiojo adresavimo arba amplifikacijos metodai – tai metodai, kuriais naudojantis siekiama specialiai pritaikytą politinės reklamos skelbimą adresuoti tik konkrečiam asmeniui ar asmenų grupei arba padidinti politinės reklamos skelbimo sklaidą, aprėptį ar matomumą. Atsižvelgiant į asmens duomenų netinkamo panaudojimo atrankiajam adresavimui (be kita ko, taikant atrankųjį mikroadresavimą ir kitus pažangius metodus) didelį poveikį ir potencialą, tokie metodai gali kelti ypatingą grėsmę teisėtiems viešiesiems interesams (pavyzdžiui, sąžiningumo, lygių galimybių ir rinkimų proceso skaidrumo), taip pat pagrindinei teisei būti informuotam objektyviai, skaidriai ir pliuralistiškai; 
            
            
               (6)šiuo metu politinė reklama valstybėse narėse reguliuojama nevienodai, be to, daugeliu atvejų daugiausia dėmesio skiriama tradicinei žiniasklaidai. Yra konkrečių apribojimų, be kita ko, susijusių su tarpvalstybiniu politinės reklamos paslaugų teikimu. Kai kurios valstybės narės kitose valstybėse narėse įsisteigusiems ES paslaugų teikėjams draudžia rinkimų laikotarpiais teikti politinio pobūdžio ar politinės paskirties paslaugas. Be to, tikėtina, kad esama spragų kai kurių valstybių narių nacionalinės teisės aktuose, todėl kartais politinė reklama platinama neatsižvelgiant į atitinkamas nacionalines taisykles ir todėl gali būti pakenkta politinės reklamos skaidrumo reguliavimo tikslui; 
            
         
         
            
               (7)siekdamos užtikrinti didesnį politinės reklamos skaidrumą, be kita ko, spręsti piliečiams susirūpinimą keliančius klausimus, kai kurios valstybės narės jau išnagrinėjo arba svarsto papildomas priemones, kad įvertintų politinės reklamos skaidrumo klausimą ir padėtų užtikrinti sąžiningas politines diskusijas ir laisvus bei sąžiningus rinkimus ar referendumus. Šios nacionalinės priemonės visų pirma yra skirtos reklamai, kuri publikuojama ir platinama internete; jose gali būti numatyti ir papildomi draudimai. Šios priemonės yra įvairios – nuo neįpareigojančių iki privalomų – ir apima skirtingus skaidrumo užtikrinimo elementus; 
            
            
               (8)dėl tokios padėties ryškėja vidaus rinkos susiskaidymas, mažėja politinės reklamos skelbimus rengiančių, rodančių, publikuojančių ar platinančių politinės reklamos paslaugų teikėjų teisinis tikrumas, randasi kliūčių laisvam susijusių paslaugų judėjimui, iškraipoma konkurencija vidaus rinkoje, be kita ko, tarp neinternetinių ir internetinių paslaugų teikėjų, o atitinkami paslaugų teikėjai yra priversti laikytis sudėtingų reikalavimų ir patiria papildomų išlaidų; 
            
            
               (9)atsižvelgiant į tai, tikėtina, kad politinės reklamos paslaugų teikėjai praras motyvaciją savo politinės reklamos paslaugas teikti tarpvalstybiniu mastu. Tai ypač pasakytina apie labai mažas įmones ir MVĮ, kurios dažnai neturi pakankamai išteklių, kad galėtų padengti dideles reikalavimų laikymosi išlaidas, susijusias su politinės reklamos rengimu, rodymu, publikavimu ar platinimu daugiau nei vienoje valstybėje narėje, arba tokias išlaidas perkelti savo klientams. Tai riboja paslaugų prieinamumą ir daro neigiamą poveikį paslaugų teikėjų galimybei vidaus rinkoje diegti inovacijas ir siūlyti įvairialypes ir daugiašales kampanijas;
            
            
               (10)todėl visoje Sąjungoje teikiant politinės reklamos paslaugas turėtų būti nuosekliai užtikrintas didelis politinės reklamos skaidrumas ir užkirstas kelias skirtumams, trukdantiems laisvam susijusių paslaugų judėjimui vidaus rinkoje; tuo tikslu politinės reklamos paslaugų teikėjams turėtų būti nustatytos vienodos skaidrumo užtikrinimo pareigos, garantuojant vienodą asmens teisių apsaugą ir priežiūrą visoje vidaus rinkoje pagal SESV 114 straipsnį; 
            
            
               (11)valstybės narės nacionalinės teisės aktuose neturėtų palikti ar į juos įtraukti nuostatų, nukrypstančių nuo šiame reglamente įtvirtintų nuostatų, visų pirma griežtesnių ar švelnesnių nuostatų, kuriomis užtikrinamas nevienodo lygio politinės reklamos skaidrumas. Visiškas su politine reklama susijusių skaidrumo reikalavimų suderinimas didina teisinį tikrumą ir mažina paslaugų teikėjų pareigų, susijusių su politine reklama, skirtumus; 
            
            
               (12)visiškas skaidrumo reikalavimų suderinimas neturėtų daryti poveikio politinės reklamos paslaugų teikėjų laisvei savanoriškai teikti papildomą informaciją apie politinę reklamą, kuri pagal Pagrindinių teisių chartijos 11 straipsnį yra saugomos saviraiškos laisvės dalis; 
            
            
               (13)šiuo reglamentu neturėtų būti daromas poveikis nei esminiam politinės reklamos turiniui, nei taisyklėms, reglamentuojančioms politinės reklamos rodymą, įskaitant agitacijos draudimo laikotarpius prieš rinkimus ar referendumus;
            
            
               (14)reglamentu turėtų būti numatytas suderintas skaidrumo reikalavimas, taikomas ekonominės veiklos vykdytojams, teikiantiems politinės reklamos ir susijusias paslaugas (t. y. paprastai už atlygį vykdomą veiklą). Šios paslaugos apima, be kita ko, politinės reklamos rengimą, rodymą, sklaidą, publikavimą ir platinimą. Reglamento taisyklės, kuriomis numatomas didelis politinės reklamos skaidrumas, grindžiamos SESV 114 straipsniu. Šiame reglamente taip pat turėtų būti įvertintas atrankiojo adresavimo ir amplifikacijos metodų naudojimas, kai publikuojant, platinant ar skleidžiant politinę reklamą tvarkomi asmens duomenys. Šio reglamento taisyklės, taikomos atrankiajam adresavimui ir amplifikacijai, grindžiamos SESV 16 straipsniu. Politinė reklama, skirta tam tikroje valstybėje narėje esantiems fiziniams asmenims, turėtų apimti reklamą, kurią visiškai parengia, pateikia ar publikuoja už Sąjungos ribų įsisteigę paslaugų teikėjai, tačiau kuri platinama Sąjungoje fiziniams asmenims. Siekiant nustatyti, ar politinė reklama skirta valstybėje narėje esantiems fiziniams asmenims, reikia atsižvelgti į veiksnius, kurie ją sieja su ta valstybe nare, įskaitant reklamos skelbimo kalbą, kontekstą, tikslą ir platinimo būdus; 
            
            
               (15)Sąjungos lygmeniu politinės reklamos apibrėžties nėra. Būtina parengti bendrą apibrėžtį, kad būtų galima nustatyti suderintų skaidrumo užtikrinimo pareigų taikymo sritį ir atrankiojo adresavimo bei amplifikacijos taisykles. Ši apibrėžtis turėtų apimti įvairias politinės reklamos formas ir bet kokias publikavimo ar platinimo Sąjungoje priemones ir būdus, neatsižvelgiant į tai, ar jos šaltinis yra Sąjungoje ar trečiojoje šalyje; 
            
            
               (16)politinės reklamos apibrėžtis turėtų apimti reklamą, tiesiogiai ar netiesiogiai publikuojamą ar platinamą politinio subjekto, už jį ar jo vardu. Kadangi politinio subjekto, už jį ar jo vardu teikiami reklamos skelbimai negali būti atsieti nuo jo, kaip politinio subjekto, veiklos, galima daryti prielaidą, kad tokia reklama gali daryti įtaką politinėms diskusijoms, išskyrus išimtinai privataus ar komercinio pobūdžio pranešimus; 
            
            
               (17)be to, kaip politinė reklama turėtų būti vertinamas kitų subjektų informacijos, kuri gali turėti įtakos rinkimų ar referendumo rezultatams, teisėkūros ar reguliavimo procesui arba rinkėjų elgsenai, publikavimas ar platinimas. Siekiant nustatyti, ar pranešimo publikavimas ar platinimas gali turėti įtakos rinkimų ar referendumo rezultatams, teisėkūros ar reguliavimo procesui arba rinkėjų elgsenai, reikėtų atsižvelgti į visus svarbius veiksnius, pvz., pranešimo turinį, kalbą, kuria perteikiama žinia, informacijos perteikimo kontekstą, pranešimo tikslą ir priemones, kuriomis informacija publikuojama ar platinama. Pranešimai visuomenei svarbiais ar prieštaringais klausimais tam tikrais atvejais gali turėti įtakos rinkimų ar referendumo rezultatams, teisėkūros ar reguliavimo procesui arba rinkėjų elgsenai; 
            
            
               (18)politine reklama neturėtų būti laikoma oficialiuose šaltiniuose pateikiama praktinė informacija apie dalyvavimo rinkimuose ar referendumuose organizavimą ir sąlygas; 
            
            
               (19)šis reglamentas neturėtų būti taikomas politinėms pažiūroms, išsakytoms linijinių audiovizualinių programų programose arba spausdintinėje žiniasklaidoje, jei už tai nemokamas tiesioginis ar lygiavertis atlygis; 
            
            
               (20)šiame reglamente laikoma, kad rinkimai – tai rinkimai į Europos Parlamentą, taip pat visi valstybėse narėse nacionaliniu, regionų ir vietos lygmenimis organizuojami rinkimai ar referendumai ir politinių partijų vadovybės rinkimai. Tai neturėtų apimti kitų formų rinkimų, pavyzdžiui, privačiai organizuojamų rinkimų; 
            
            
               (21)politinės reklamos skelbimą būtina apibrėžti kaip politinės reklamos atvejį. Reklamos skelbimai apima priemones, kuriomis reklaminė informacija yra perduodama, be kita ko, per spaudą, transliuojamąją žiniasklaidą arba interneto platformas;
            
            
               (22)šiame reglamente politiniai subjektai turėtų būti apibrėžti pagal Sąjungos teisę, taip pat nacionalinę teisę, laikantis tarptautinių (pavyzdžiui, Europos Tarybos) teisinių dokumentų. Į politinių partijų apibrėžtį turėtų būti įtraukti su jomis susiję ir joms pavaldūs subjektai, kurie yra įsteigti (su juridinio asmens statusu arba be jo), kad padėtų partijoms arba siektų savo tikslų, pavyzdžiui, užmegztų ryšius su konkrečia rinkėjų grupe arba siektų konkretaus rinkimų tikslo; 
            
            
               (23)politinių subjektų apibrėžtis taip pat turėtų apimti Europos, nacionaliniu, regionų ar vietos lygmens nerenkamuosius pareigūnus, renkamuosius pareigūnus, kandidatus ir vyriausybės narius. Į tą apibrėžtį reikėtų įtraukti ir kitas politines organizacijas; 
            
            
               (24)reklamos kampanija turėtų būti apibrėžiama kaip susijusių reklamos skelbimų rengimas, publikavimas ir platinimas pagal politinės reklamos sutartį, remiantis bendro rengimo, rėmimo ir finansavimo principais. Tai turėtų apimti reklamos skelbimo ar jo versijų rengimą, rodymą, sklaidą, publikavimą ir platinimą skirtingose žiniasklaidos priemonėse ir skirtingu metu tame pačiame rinkimų cikle;
            
            
               (25)politinės reklamos apibrėžtis neturėtų turėti įtakos politinių partijų nacionalinėms apibrėžtims, politiniams tikslams ar kampanijų laikotarpiams nacionaliniu lygmeniu; 
            
            
               (26)siekiant aprėpti platų atitinkamų paslaugų teikėjų, susijusių su politinės reklamos paslaugomis, spektrą, turėtų būti laikoma, kad politinės reklamos paslaugų teikėjai yra paslaugų teikėjai, dalyvaujantys rengiant, rodant, skleidžiant, publikuojant ir platinant politinę reklamą;
            
         
         
            
               (27)politinės reklamos paslaugų sąvoka neturėtų apimti pranešimų, kuriais fiziniai asmenys dalijasi tik savo vardu. Neturėtų būti laikoma, kad fiziniai asmenys veikia tik savo vardu, jei jie publikuoja pranešimus, už kurių platinimą ar publikavimą moka kitas asmuo; 
            
            
               (28)kai nurodoma, kad reklamos skelbimas yra susijęs su politine reklama, tai turėtų būti aiškiai nurodyta kitiems su politinės reklamos paslaugomis susijusiems paslaugų teikėjams. Be to, nustačius, kad skelbimas yra politinės reklamos skelbimas, jo tolesnis platinimas vis tiek turėtų atitikti skaidrumo reikalavimus. Pavyzdžiui, kai remiamu turiniu dalijamasi organiškai, reklama vis tiek turėtų būti ženklinama kaip politinė reklama;
            
            
               (29)šiame reglamente nustatytos skaidrumo taisyklės turėtų būti taikomos tik politinės reklamos paslaugoms, t. y. politinei reklamai, kuri paprastai teikiama už užmokestį (įskaitant išmoką natūra). Skaidrumo reikalavimai neturėtų būti taikomi internetinio tarpininkavimo paslaugos (pavyzdžiui, teikiamos per interneto platformą) naudotojo įkeltam turiniui, kuris platinamas naudojantis šia internetinio tarpininkavimo paslauga, nemokamai teikiama už konkretaus pranešimo rodymą, publikavimą ar platinimą, nebent už politinės reklamos skelbimą naudotojui atlygino trečioji šalis; 
            
            
               (30)skaidrumo reikalavimai taip pat neturėtų būti taikomi dalijimuisi informacija naudojantis elektroninių ryšių paslaugomis, pavyzdžiui, elektroninių pranešimų paslaugomis arba telefono skambučiais, jei tai nėra politinės reklamos paslauga; 
            
            
               (31)Pagrindinių teisių chartijos 11 straipsnyje saugoma saviraiškos laisvė apima asmens teisę turėti politines pažiūras, gauti ir skleisti politinę informaciją ir dalytis politinėmis idėjomis. Kiekvienas šios laisvės apribojimas turi atitikti Pagrindinių teisių chartijos 52 straipsnį; be to, šios laisvės pakeitimai ir apribojimai gali būti taikomi, jei jie pagrįsti teisėtu viešuoju interesu ir atitinka bendruosius ES teisės principus (pavyzdžiui, proporcingumo ir teisinio tikrumo). Taip yra, be kita ko, tuo atveju, kai politinės idėjos perduodamos per reklamos paslaugų teikėjus; 
            
            
               (32)interneto tarpininkų atveju Reglamentas (ES) 2021/XX [Skaitmeninių paslaugų aktas] taikomas politinės reklamos skelbimams, kuriuos publikuoja arba skleidžia interneto tarpininkai pagal horizontaliąsias taisykles, taikomas visų rūšių reklamai internete, įskaitant komercinės ir politinės reklamos skelbimus. Remiantis šiame reglamente nustatyta politinės reklamos apibrėžtimi, tikslinga papildomai patikslinti skaidrumo reikalavimus, nustatytus reklamos skelbėjams, kuriems taikomas Reglamentas (ES) 2021/XX [Skaitmeninių paslaugų aktas], o konkrečiai – labai didelėms platformoms; Tai visų pirma taikoma informacijai, susijusiai su politinės reklamos skelbimų finansavimu. Šio reglamento reikalavimais nedaromas poveikis Skaitmeninių paslaugų akto nuostatoms, be kita ko, susijusioms su labai didelių interneto platformų pareigomis vertinti ir mažinti riziką, susijusią su jų reklamos sistemomis; 
            
            
               (33)rengiant, rodant, skleidžiant, publikuojant ir platinant politinę reklamą gali būti naudojama sudėtinga paslaugų teikėjų grandinė. Tai visų pirma pasakytina apie atvejus, kai reklamos turinio parinkimą, atrankiojo adresavimo kriterijų parinkimą, reklamos skelbimo atrankiajam adresavimui naudojamų duomenų teikimą, atrankiojo adresavimo metodų nuostatas, reklamos skelbimo pateikimą ir platinimą gali kontroliuoti skirtingi paslaugų teikėjai. Pavyzdžiui, automatinės paslaugos gali padėti suderinti sąsajos naudotojo profilį su pateikiamu reklamos turiniu, naudojant asmens duomenis, surinktus tiesiogiai iš paslaugos naudotojo, pagrįstus naudotojų elgesiu internete, taip pat netiesiogiai nustatytus duomenis; 
            
            
               (34)atsižvelgiant į tai, jog ypač svarbu užtikrinti skaidrumo reikalavimų veiksmingumą (be kita ko, siekiant palengvinti jų priežiūrą), politinės reklamos paslaugų teikėjai turėtų užtikrinti, kad atitinkama informacija, kurią jie renka teikdami savo paslaugas, įskaitant informaciją apie tai, kad reklamos skelbimas yra politinis, būtų teikiama politinės reklamos skelbėjui, kuris politinės reklamos skelbimą pateikia visuomenei. Siekiant padėti veiksmingai įgyvendinti šį reikalavimą ir laiku bei tiksliai teikti šią informaciją, politinės reklamos paslaugų teikėjai turėtų apsvarstyti, ar nereikėtų automatizuoti informacijos perdavimo tarp politinės reklamos paslaugų teikėjų, ir tokį automatizavimą paremti; 
            
            
               (35)kai dėl dirbtinės komercinės ar sutartinės konstrukcijos kyla pavojus, kad nebus veiksmingai vykdomos reglamente nustatytos skaidrumo užtikrinimo pareigos, tos pareigos turėtų būti taikomos subjektui ar subjektams, kurie teikia pačią reklamos paslaugą;
            
            
               (36)be to, būtų galima nustatyti veiksmingą mechanizmą, kuriuo naudodamiesi asmenys galėtų nurodyti, kad politinės reklamos skelbimas yra politinio pobūdžio, ir reaguodami į tokias nuorodas imtis efektyvių veiksmų; 
            
            
               (37)nors ir numatomi konkretūs reikalavimai, neturėtų būti laikoma, kad kuria nors iš šiame reglamente nustatytų pareigų būtų nustatyta bendra pareiga tarpininkavimo paslaugų teikėjams stebėti politinį turinį, kuriuo dalijasi fiziniai ar juridiniai asmenys, taip pat neturėtų būti laikoma, kad tais reikalavimais tarpininkavimo paslaugų teikėjams nustatoma bendra pareiga imtis aktyvių priemonių, susijusių su tų paslaugų teikėjų perduodamu ar saugomu neteisėtu turiniu arba vykdoma neteisėta veikla; 
            
            
               (38)politinės reklamos skaidrumas turėtų padėti piliečiams suprasti, kad jie susiduria su politinės reklamos skelbimu. Politinės reklamos skelbėjai turėtų užtikrinti, kad kiekviename politinės reklamos skelbime būtų pateiktas aiškus pareiškimas, kad tai yra politinės reklamos skelbimas, taip pat informacija apie užsakovo tapatybę. Kai tinkama, su užsakovo pavadinimu gali būti pateiktas politinis logotipas. Politinės reklamos skelbėjai turėtų naudoti veiksmingą ženklinimą, atsižvelgdami į susijusių mokslinių tyrimų tendencijas ir reklamos ženklinimu grindžiamo skaidrumo užtikrinimo geriausią praktiką. Jie taip pat turėtų užtikrinti, kad būtų pateikiama su kiekvienu politinės reklamos skelbimu susijusi informacija, kad būtų galima suprasti platesnį politinės reklamos kontekstą ir jos tikslus; tokia informacija gali būti įtraukta į pačią reklamą arba ją gali pateikti skelbėjas savo svetainėje, prie kurios galima prisijungti naudojantis saitu arba lygiaverte aiškia ir vartotojui patogia nuoroda reklamos skelbime;
            
            
               (39)ši informacija turėtų būti pateikta skaidrumo pranešime, kuriame taip pat turėtų būti nurodyta užsakovo tapatybė, siekiant prisidėti prie atskaitomybės politiniame procese. Turėtų būti aiškiai nurodyta užsakovo įsisteigimo vieta ir tai, ar užsakovas yra fizinis ar juridinis asmuo. Skaidrumo pranešime neturėtų būti pateikiami politinėje reklamoje dalyvaujančių asmenų, nesusijusių su užsakovu ar kitu dalyvaujančiu politiniu subjektu, asmens duomenys. Skaidrumo pranešime taip pat turėtų būti pateikta informacija apie platinimo laikotarpį, susijusius rinkimus, sumas, išmokėtas už kitą naudą, gautą iš dalies ar visiškai atsilyginant už konkretų reklamos skelbimą, ir sumas, išmokėtas už visą reklamos kampaniją, taip pat informacija apie tokios kitos naudos ir visos reklamos kampanijos vertę ir informacija apie panaudotų lėšų šaltinį ir kita informacija, kad politinės reklamos skelbimas būtų platinamas sąžiningai. Informacija apie naudojamų lėšų šaltinį yra susijusi, pavyzdžiui, su tuo, ar lėšos yra iš viešųjų ar privačių šaltinių ir ar jos gautos Europos Sąjungoje ar už jos ribų. Informacijoje apie susijusius rinkimus ar referendumus, kai įmanoma, turėtų būti pateikta nuoroda į oficialių šaltinių informaciją apie dalyvavimo tokiuose rinkimuose ar referendumuose arba tokio dalyvavimo skatinimo organizavimą ir sąlygas. Skaidrumo pranešime taip pat turėtų būti pateikta informacija apie tai, kaip politinės reklamos skelbimus žymėti šiame reglamente nustatyta tvarka. Šis reikalavimas neturėtų daryti poveikio nuostatoms dėl pranešimo pagal Reglamento (ES) 2021/XXX [Skaitmeninių paslaugų aktas] 14, 15 ir 19 straipsnius; 
            
            
               (40)informacija, kurią reikia įtraukti į skaidrumo pranešimą, turėtų būti pateikiama pačiame reklamos skelbime arba lengvai randama remiantis reklamos skelbime pateikta informacija. Reikalavimas, kad informacija apie skaidrumo pranešimą, inter alia, būtų aiškiai matoma, turėtų reikšti, kad jis turi būti aiškiai matomas skelbime arba kartu su juo. Reikalavimas, kad skaidrumo pranešime skelbiama informacija būtų lengvai prieinama, kompiuterio skaitoma (kai tai techniškai įmanoma) ir patogi naudoti, turėtų reikšti, kad joje turi būti atsižvelgta į neįgaliųjų poreikius. Direktyvos 2019/882 (Europos prieinamumo aktas) I priede nustatyti prieinamumo reikalavimai, taikomi informacijai, įskaitant skaitmeninę informaciją, kuri turėtų būti naudojama, kad politinė informacija taptų prieinama neįgaliesiems; 
            
            
               (41)skaidrumo pranešimai turėtų būti skirti naudotojų informuotumui didinti ir padėti aiškiai nustatyti, kad tam tikras skelbimas yra politinės reklamos skelbimas. Tokie pranešimai turėtų būti parengti taip, kad nebūtų pašalinti arba išliktų prieinami, jei politinė reklama būtų toliau platinama, pvz., kitoje platformoje arba persiunčiama kitiems asmenims. Į skaidrumo pranešimą įtraukta informacija turėtų būti publikuojama pradėjus publikuoti politinės reklamos skelbimus ir saugoma vienus metus po paskutinio publikavimo. Į saugomą informaciją taip pat turėtų būti įtraukta informacija apie politinę reklamą, kurios platinimas buvo nutrauktas arba kurią pašalino jos skelbėjas; 
            
            
               (42)kadangi politinės reklamos skelbėjai politinės reklamos skelbimus pateikia visuomenei, jie turėtų tą informaciją visuomenei pateikti arba išplatinti kartu su publikuojamu ar platinamu politinės reklamos skelbimu. Politinės reklamos skelbėjai neturėtų viešai pateikti tų politinės reklamos skelbimų, kurie neatitinka skaidrumo reikalavimų pagal šį reglamentą. Be to, jei politinės reklamos skelbėjai yra labai didelės interneto platformos, kaip apibrėžta Reglamente (ES) 2021/XXX [Skaitmeninių paslaugų aktas], skaidrumo pranešime esančią informaciją jie turėtų skelbti per reklamos skelbimų, publikuojamų pagal Reglamento [Skaitmeninių paslaugų aktas] 30 straipsnį, saugyklas. Tai palengvintų suinteresuotųjų subjektų, įskaitant tyrėjus, konkrečią veiklą, susijusią su parama laisviems bei sąžiningiems rinkimams ar referendumams ir sąžiningoms rinkimų kampanijoms, be kita ko, politinės reklamos užsakovų tikrinimą ir politinės reklamos aplinkos analizę; 
            
            
               (43)kai politinės reklamos paslaugų teikėjas, kuris teikia prieglobą ar kitaip saugo ir pateikia politinės reklamos turinį, ir politinės reklamos paslaugos teikėjas, kontroliuojantis interneto svetainę ar kitą sąsają, kurioje galiausiai publikuojamas politinės reklamos skelbimas, yra skirtingi subjektai, jie kartu turėtų būti laikomi reklamos skelbėjais, atitinkamai atsakingais už konkrečią jų teikiamą paslaugą, siekiant užtikrinti, kad būtų pateikiamas ženklinimas ir kad būtų galima susipažinti su skaidrumo pranešimu ir atitinkama informacija. Jų susitarimuose turėtų atsispindėti, kaip jie užtikrina atitiktį šiam reglamentui;
            
            
               (44)informacija apie sumas, kuriomis apmokėta kita nauda, gauta iš dalies arba visiškai atsilyginant už politinės reklamos paslaugas, arba apie tokios kitos naudos vertę gali būti naudinga per politines diskusijas. Būtina užtikrinti, kad atitinkamose politinės reklamos skelbėjų parengtose metinėse ataskaitose būtų pateikta tinkama politinės reklamos veiklos apžvalga. Siekiant paremti priežiūrą ir atskaitomybę, į tokias ataskaitas turėtų būti įtraukta informacija apie išlaidas, susijusias su politinės reklamos atrankiuoju adresavimu atitinkamu laikotarpiu ir susumuotas pagal kampaniją arba kandidatą. Siekiant išvengti neproporcingos naštos, ta skaidrumo ataskaitų teikimo pareiga neturėtų būti taikoma įmonėms, atitinkančioms Direktyvos 2013/34/ES 3 straipsnio 3 dalies nuostatas;
            
            
               (45)politinės reklamos paslaugas teikiantys politinės reklamos skelbėjai turėtų įdiegti mechanizmus, kad fiziniai asmenys galėtų jiems pranešti apie tai, kad tam tikras jų publikuotas politinės reklamos skelbimas neatitinka šio reglamento. Pranešimo apie tokį reklamos skelbimą mechanizmai turėtų būti lengvai prieinami ir patogūs naudoti, be to, jie turėtų būti pritaikyti reklamos skelbėjo platinamos reklamos formai. Kai tik įmanoma, pasinaudoti šiais mechanizmais turėtų būti galima iš paties reklamos skelbimo, pavyzdžiui, reklamos skelbėjo svetainėje. Kai tinkama, politinės reklamos skelbėjai turėtų galėti pasikliauti esamais mechanizmais. Tais atvejais, kai politinės reklamos skelbėjai yra interneto prieglobos paslaugų teikėjai, kaip apibrėžta Skaitmeninių paslaugų akte, pranešimams apie jų paslaugų gavėjų prašymu publikuojamų politinės reklamos skelbimų neatitiktį šiam reglamentui toliau taikomos Skaitmeninių paslaugų akto 14 straipsnio nuostatos;
            
            
               (46)siekiant užtikrinti, kad konkretūs subjektai demokratinėse valstybėse galėtų atlikti savo vaidmenį, tikslinga nustatyti informacijos, pateikiamos kartu su politinės reklamos skelbimu arba skaidrumo pranešime, perdavimo suinteresuotiesiems subjektams (pavyzdžiui, pripažintiems tyrėjams, žurnalistams, pilietinės visuomenės organizacijoms ir akredituotiems rinkimų stebėtojams) taisykles, kad jiems būtų lengviau vykdyti savo funkcijas demokratiniame procese. Neturėtų būti reikalaujama, kad politinės reklamos paslaugų teikėjai atsakytų į akivaizdžiai nepagrįstus ar neproporcingus prašymus. Be to, jei prašymai kartojasi ir yra susiję su didelėmis sąnaudomis, atitinkamam paslaugų teikėjui turėtų būti leidžiama imti pagrįstą mokestį, atsižvelgiant į administracines informacijos teikimo išlaidas; 
            
         
         
            
               (47)atrankiai adresuojant politinius pranešimus grupėms, pavieniams rinkėjams ar fiziniams asmenims vis dažniau naudojami asmens duomenys, renkami iš fizinių asmenų tiesiogiai arba netiesiogiai (pavyzdžiui, kai numanomi duomenys gaunami grupuojant asmenis pagal jų numanomus interesus arba jų veiklą internete ir taikant elgsenos profiliavimą ir kitus analizės metodus), taip siekiant padidinti tų pranešimų poveikį. Tvarkant asmens duomenis, visų pirma duomenis, kurie pagal Europos Parlamento ir Tarybos reglamentą (ES) 2016/679
                  11
                ir Europos Parlamento ir Tarybos reglamentą (ES) 2018/1725
                  12
                laikomi neskelbtinais, gali būtų išskirtos įvairios rinkėjų ar asmenų grupės ir išnaudojamos jų ypatybės ar pažeidžiamumas, pavyzdžiui, tam tikru metu ir konkrečiose vietose platinant reklamos skelbimus, suformuluotus taip, kad būtų galima pasinaudoti aplinkybėmis, kai juos galima paveikti tam tikros rūšies informacija ar pranešimais. Tai daro konkretų žalingą poveikį piliečių pagrindinėms teisėms ir laisvėms jų asmens duomenų tvarkymo srityje ir laisvei gauti objektyvią informaciją, formuoti savo nuomonę, priimti politinius sprendimus ir naudotis balsavimo teisėmis. Tai neigiamai veikia demokratinį procesą. Palyginti su Reglamentu (ES) 2016/679 ir Reglamentu (ES) 2018/1725, turėtų būti nustatyti papildomi apribojimai ir sąlygos. Šiame reglamente nustatytos sąlygos, taikomos atrankiojo adresavimo ir amplifikacijos metodų naudojimui, apimančiam asmens duomenų tvarkymą politinės reklamos tikslais, turėtų būti grindžiamos SESV 16 straipsniu;
            
            
               (48)todėl atrankiojo adresavimo ir amplifikacijos metodai, apimantys duomenų tvarkymą politinės reklamos tikslais, kaip nurodyta Reglamento (ES) 2016/679 9 straipsnio 1 dalyje ir Reglamento (ES) 2018/1725 10 straipsnio 1 dalyje, turėtų būti uždrausti. Naudoti tokius metodus turėtų būti leidžiama tik tada, kai tai daro duomenų valdytojas (arba jo vardu veikiantis asmuo), remdamasis aiškiu duomenų subjekto sutikimu, arba politinių, filosofinių, religinių ar profesinių tikslų siekiantis fondas, asociacija ar kita pelno nesiekianti organizacija, kuri vykdo teisėtą veiklą ir taiko tinkamas apsaugos priemones, su sąlyga, kad tvarkomi tik tos organizacijos narių ar buvusių narių arba asmenų, kurie reguliariai palaiko ryšius su ja dėl jos siekiamų tikslų, duomenys ir kad asmens duomenys neatskleidžiami už organizacijos ribų be duomenų subjektų sutikimo. Kartu turėtų būti nustatytos konkrečios apsaugos priemonės. Sutikimas turėtų būti suprantamas kaip Reglamente (ES) 2016/679 ir Reglamente (ES) 2018/1725 apibrėžtas sutikimas. Todėl atrankiojo adresavimo ir amplifikacijos metodų naudojimo, kai politinė reklama publikuojama, skleidžiama ar platinama tvarkant asmens duomenys, kaip nurodyta Reglamento (ES) 2016/679 9 straipsnio 1 dalyje ir Reglamento (ES) 2018/725 10 straipsnio 1 dalyje, neturėtų būti įmanoma pagrįsti išimtimis, nustatytomis atitinkamai Reglamento (ES) 2016/679 9 straipsnio 2 dalies b, c, e, f, g, h, i ir j punktuose ir Reglamento (ES) 2018/1725 10 straipsnio 2 dalies b, c, e, f, g, h, i ir j punktuose;
            
            
               (49)siekiant užtikrinti didesnį skaidrumą ir atskaitomybę, duomenų valdytojai, kurie, politinei reklamai naudodami atrankiojo adresavimo ir amplifikacijos metodus, tvarko asmens duomenis, turėtų taikyti papildomas apsaugos priemones. Jie turėtų priimti ir įgyvendinti politiką, kurioje būtų aprašomas tokių metodų taikymas į fizinius asmenis nukreipto atrankiojo adresavimo arba turinio amplifikacijos, taip pat atitinkamos jų vykdomos veiklos registravimo tikslais. Kai publikuodami, skleisdami ar platindami politinės reklamos skelbimą duomenų valdytojai taiko atrankiojo adresavimo ir amplifikacijos metodus, kartu su politinės reklamos skelbimu jie turėtų pateikti tinkamą informaciją, kad atitinkamas asmuo galėtų suprasti taikomą logiką ir pagrindinius atrankiojo adresavimo parametrus, taip pat trečiųjų šalių duomenų naudojimą ir papildomus analitinius metodus, įskaitant tai, ar pateikiamo reklamos skelbimo atrankusis adresavimas buvo papildomai optimizuotas;
            
            
               (50)politinės reklamos skelbėjai, naudojantys atrankiojo adresavimo arba amplifikacijos metodus, į savo skaidrumo pranešimą turėtų įtraukti informaciją, kuri būtina, kad atitinkamas fizinis asmuo galėtų suprasti naudojamo metodo logiką bei pagrindinius parametrus ir tai, kaip naudojami trečiųjų šalių duomenys ir papildomi analizės metodai, taip pat pateikti nuorodą į atitinkamą duomenų valdytojo politiką. Jei duomenų valdytojas ir reklamos skelbėjas yra skirtingi subjektai, duomenų valdytojas turėtų politinės reklamos skelbėjui perduoti informaciją apie vidaus politiką arba nuorodą į ją. Prireikus reklamos paslaugų teikėjai politinės reklamos skelbėjui turėtų perduoti informaciją, būtiną jų pareigoms pagal šį reglamentą vykdyti. Tokios informacijos teikimas galėtų būti automatizuotas ir integruotas į įprastus veiklos procesus pagal standartus;
            
            
               (51)kad fiziniams asmenims būtų suteikta daugiau galių naudotis savo duomenų apsaugos teisėmis, politinės reklamos skelbėjai atitinkamam duomenų subjektui turėtų suteikti papildomą informaciją ir veiksmingų priemonių, kad padėtų jam naudotis savo teisėmis pagal ES duomenų apsaugos teisinę sistemą, be kita ko, prieštarauti arba atšaukti savo sutikimą, kai jis tampa politinės reklamos skelbimo adresatu. Ši informacija taip pat turėtų būti lengvai prieinama tiesiogiai iš skaidrumo skelbimo. Priemonės, kurios fiziniams asmenims suteikiamos, kad jie galėtų naudotis savo teisėmis, turėtų padėti veiksmingai užtikrinti, kad jiems nebūtų adresuojami politinės reklamos skelbimai, taip pat užkirsti kelią atrankiajam adresavimui pagal konkrečius kriterijus ir vieno ar kelių konkrečių duomenų valdytojų vykdomam atrankiajam adresavimui; 
            
            
               (52)Komisija turėtų skatinti parengti elgesio kodeksus, kaip nurodyta Reglamento (ES) 2016/679 40 straipsnyje, kad padėtų duomenų subjektams naudotis savo teisėmis šioje srityje; 
            
            
               (53)informacija, kuri turi būti pateikta pagal visus reikalavimus, taikomus atrankiojo adresavimo ir amplifikacijos metodų naudojimui pagal šį reglamentą, turėtų būti pateikiama lengvai prieinamu, aiškiai matomu ir vartotojui patogiu formatu ir, be kita ko, paprasta kalba; 
            
            
               (54)tikslinga nustatyti informacijos apie atrankųjį adresavimą perdavimo kitiems suinteresuotiesiems subjektams taisykles. Taikoma tvarka turėtų derėti su informacijos, susijusios su skaidrumo reikalavimais, perdavimo tvarka;
            
            
               (55)trečiojoje šalyje įsisteigę ir paslaugas Sąjungoje teikiantys politinės reklamos paslaugų teikėjai turėtų paskirti įgaliotą teisinį atstovą Sąjungoje, kad jų atžvilgiu būtų galima vykdyti veiksmingą šio reglamento priežiūrą. Teisinis atstovas galėtų būti pagal Reglamento (ES) 2016/679 27 straipsnį paskirtas atstovas arba pagal Reglamento (ES) 2021/xxx [SSI] 11 straipsnį paskirtas atstovas;
            
            
               (56)siekiant veiksmingai prižiūrėti, kaip įgyvendinamas šis reglamentas, priežiūros institucijoms būtina suteikti įgaliojimus stebėti atitinkamas taisykles ir užtikrinti jų vykdymą. Atsižvelgiant į kiekvienos valstybės narės teisinę sistemą ir laikantis galiojančios Sąjungos teisės, įskaitant Reglamentą (ES) 2016/679 ir Reglamentą (ES) 2021/xxx [Skaitmeninių paslaugų aktas], tuo tikslu gali būti paskirtos įvairios nacionalinės teisminės arba administracinės institucijos; 
            
            
               (57)kalbant apie internetinių tarpininkavimo paslaugų priežiūrą pagal šį reglamentą, valstybės narės turėtų paskirti kompetentingas institucijas ir užtikrinti, kad tokia priežiūra būtų suderinta su kompetentingomis institucijomis, paskirtomis pagal Reglamento (ES) [Skaitmeninių paslaugų aktas] 38 straipsnį. Pagal Reglamentą (ES) „Skaitmeninių paslaugų aktas“ kiekvienoje valstybėje narėje skaitmeninių paslaugų koordinatoriai bet kuriuo atveju turėtų būti atsakingi už šių klausimų koordinavimo nacionaliniu lygmeniu užtikrinimą ir prireikus pradėti tarpvalstybinį bendradarbiavimą su kitais skaitmeninių paslaugų koordinatoriais pagal Reglamentu (ES) [Skaitmeninių paslaugų aktas] nustatytus mechanizmus. Taikant šį reglamentą, šis mechanizmas turėtų būti taikomas tik skaitmeninių paslaugų koordinatorių nacionaliniam bendradarbiavimui [ir neturėtų būti pradėtas taikyti ir Sąjungos lygmeniu, kaip numatyta Reglamente (ES) [Skaitmeninių paslaugų aktas]; 
            
            
               (58)šio reglamento aspektų, kurie nepriklauso priežiūros institucijų kompetencijai pagal Reglamentą (ES) 2016/679 ir Reglamentą (ES) 2018/725, priežiūrai valstybės narės turėtų paskirti kompetentingas institucijas. Siekiant užtikrinti pagrindines teises ir laisves, teisės viršenybę, demokratijos principus ir stiprinti visuomenės pasitikėjimą politinės reklamos priežiūra, būtina, kad tokios institucijos būtų struktūriškai nepriklausomos nuo išorės įsikišimo ar politinio spaudimo ir būtų tinkamai įgaliotos veiksmingai stebėti ir imtis priemonių, būtinų užtikrinti, kad būtų laikomasi šio reglamento, visų pirma jo 7 straipsnyje nustatytų pareigų. Be kita ko, valstybės narės gali paskirti nacionalines reguliavimo institucijas arba įstaigas pagal Europos Parlamento ir Tarybos direktyvos 2010/13/ES 30 straipsnį
                  13
               ;
            
            
               (59)kai pagal Sąjungos teisę jau yra nustatytos taisyklės dėl informacijos teikimo kompetentingoms institucijoms ir bendradarbiavimo su tomis institucijomis ir tų institucijų tarpusavio bendradarbiavimo (pavyzdžiui, Reglamento (ES) 2021/xxx [Skaitmeninių paslaugų akto] 9 straipsnis arba Reglamente (ES) 2016/679 nustatytos taisyklės), tos taisyklės turėtų būti mutatis mutandis taikomos atitinkamoms šio reglamento nuostatoms;
            
            
               (60)už šio reglamento priežiūrą atsakingos institucijos turėtų bendradarbiauti tarpusavyje nacionaliniu ir ES lygmenimis, kuo geriau pasinaudodamos esamomis struktūromis, įskaitant nacionalinius bendradarbiavimo tinklus, Europos bendradarbiavimo rinkimų klausimais tinklą, kaip nurodyta Rekomendacijoje C(2018) 5949 final, ir Europos audiovizualinės žiniasklaidos paslaugų reguliuotojų grupę, įsteigtą pagal Direktyvą 2010/13/ES. Toks bendradarbiavimas turėtų palengvinti greitą ir saugų keitimąsi informacija klausimais, susijusiais su jų priežiūros ir vykdymo užtikrinimo užduočių atlikimu pagal šį reglamentą, be kita ko, bendrai nustatant pažeidimus, dalijantis išvadomis bei ekspertinėmis žiniomis ir palaikant ryšius dėl atitinkamų taisyklių taikymo ir vykdymo užtikrinimo;
            
            
               (61)siekiant sudaryti palankesnes sąlygas veiksmingai taikyti reglamente nustatytas pareigas, būtina įgalioti nacionalines valdžios institucijas reikalauti, kad paslaugų teikėjai pateiktų atitinkamą informaciją apie politinės reklamos skaidrumą. Kompetentingoms institucijoms perduodama informacija galėtų būti susijusi su reklamos kampanija, taip pat apibendrinta pagal metus arba susijusi su konkrečiais reklamos skelbimais. Siekiant užtikrinti, kad prašymai suteikti tokią informaciją būtų vykdomi veiksmingai bei efektyviai ir kad politinės reklamos paslaugų teikėjams nebūtų užkraunama neproporcinga našta, būtina nustatyti tam tikras sąlygas, kurias tie prašymai turėtų atitikti. Visų pirma, siekiant užtikrinti savalaikę rinkimų proceso priežiūrą, politinės reklamos paslaugų teikėjai į kompetentingų institucijų prašymus turėtų reaguoti greitai – ne vėliau kaip per 10 darbo dienų nuo priemonės gavimo dienos. Siekiant teisinio tikrumo ir paisant teisės į gynybą, kompetentingos institucijos prašymuose pateikti informaciją turėtų būti tinkamai išdėstytos priežastys ir informacija apie galimas teisių gynimo priemones. Politinės reklamos paslaugų teikėjai turėtų paskirti kontaktinius subjektus ryšiams su kompetentingomis institucijomis palaikyti. Tokie kontaktiniai subjektai galėtų būti elektroniniai; 
            
            
               (62)šio reglamento tikslais valstybės narės turėtų paskirti kontaktinį subjektą Sąjungos lygmeniu. Jei įmanoma, kontaktinis subjektas turėtų būti Europos bendradarbiavimo rinkimų klausimais tinklo narys. Kontaktinis subjektas turėtų palengvinti valstybių narių kompetentingų institucijų bendradarbiavimą vykdant priežiūros ir vykdymo užtikrinimo užduotis, visų pirma tarpininkaujant kontaktiniams subjektams kitose valstybėse narėse ir su jų pačių kompetentingomis institucijomis;
            
            
               (63)valstybių narių institucijos turėtų užtikrinti, kad už šiame reglamente nustatytų pareigų pažeidimus būtų skiriamos administracinės baudos arba piniginės nuobaudos. Tai darydamos jos turėtų atsižvelgti į pažeidimo pobūdį, sunkumą, pasikartojimą ir trukmę, atsižvelgdamos į atitinkamą viešąjį interesą, vykdomos veiklos mastą ir pobūdį, taip pat į pažeidėjo ekonominį pajėgumą. Todėl reikėtų atsižvelgti į lemiamą 7 straipsnyje nustatytų pareigų vaidmenį veiksmingai siekiant šio reglamento tikslų. Be to, jos turėtų atsižvelgti į tai, ar atitinkamas paslaugų teikėjas sistemingai ar pakartotinai nesilaiko savo pareigų pagal šį reglamentą, be kita ko, atidėlioja informacijos teikimą suinteresuotiesiems subjektams, taip pat, kai tinkama, į tai, ar politinės reklamos paslaugų teikėjas veikia keliose valstybėse narėse. Piniginės nuobaudos ir administracinės baudos kiekvienu atveju turi būti veiksmingos, proporcingos ir atgrasančios, deramai suteikiant pakankamas ir prieinamas procedūrines garantijas ir visų pirma siekiant užtikrinti, kad politinės diskusijos išliktų atviros ir prieinamos;
            
            
               (64)kompetentingų institucijų naudojimuisi įgaliojimais pagal šį reglamentą taikomos atitinkamos procedūrinės garantijos laikantis Sąjungos ir valstybių narių teisės aktų, įskaitant veiksmingą galimybę apskųsti teismine tvarka ir tinkamą procesą;
            
            
               (65)valstybės narės turėtų paskelbti tikslią rinkimų laikotarpių trukmę likus pakankamai laiko iki rinkiminio laikotarpio pradžios;
            
            
               (66)siekiant įgyvendinti šio reglamento tikslus, pagal Sutarties 290 straipsnį Komisijai turėtų būti deleguoti įgaliojimai priimti teisės aktus laikantis 7 straipsnio 7 dalies, kad būtų tiksliau apibrėžta, kaip reikėtų pateikti reikalavimus, taikomus informacijos teikimui skaidrumo pranešimuose pagal tą straipsnį; o 12 straipsnio 8 dalies atžvilgiu reikėtų papildomai patikslinti, kokia forma turėtų būtų pateikiami informacijos apie atrankųjį adresavimą teikimo reikalavimai. Ypač svarbu, kad atlikdama parengiamąjį darbą Komisija surengtų tinkamas konsultacijas (taip pat ir su kiekvienos valstybės narės paskirstais ekspertais) ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros nustatytais principais. Be kita ko, kad būtų užtikrintos vienodos galimybės dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose; 
            
         
         
            
               (67)per dvejus metus nuo kiekvienų rinkimų į Europos Parlamentą Komisija turėtų pateikti viešą šio reglamento vertinimo ir peržiūros ataskaitą. Rengdama tą ataskaitą Komisija taip pat turėtų atsižvelgti į šio reglamento įgyvendinimą kitų Sąjungoje vykstančių rinkimų ir referendumų kontekste. Ataskaitoje, inter alia, turėtų būti įvertinta, ar šio reglamento priedų nuostatos tebėra tinkamos ir ar jas būtina peržiūrėti;
            
            
               (68)Europos politinėms partijoms taikomos papildomos pareigos dėl politinės reklamos naudojimo nustatytos Reglamente (ES) Nr. 1141/2014 dėl Europos politinių partijų ir fondų statuto ir finansavimo;
            
            
               (69)kadangi šio reglamento tikslų – prisidėti prie tinkamo politinės reklamos ir susijusių paslaugų vidaus rinkos veikimo ir nustatyti taisykles dėl atrankiojo adresavimo naudojimo publikuojant ir platinant politinę reklamą – valstybės narės deramai pasiekti negali ir kadangi tų tikslų būtų geriau siekti Sąjungos lygmeniu, laikydamasi ES sutarties 5 straipsnyje nustatyto subsidiarumo principo Sąjunga gali priimti šį reglamentą. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytiems tikslams pasiekti;
            
            
               (70)šiuo reglamentu nedaromas poveikis taisyklėms, nustatytoms visų pirma Direktyva 2000/31/EB, įskaitant tos direktyvos 12–15 straipsniuose nustatytas taisykles dėl tarpininkavimo paslaugų teikėjų atsakomybės, su pakeitimais, padarytais Reglamentu (ES) 2021/xxx [Skaitmeninių paslaugų aktu], Reglamentu (ES) 2021/xxx [Skaitmeninių rinkų aktu], Direktyva 2002/58/EB ir Reglamentu (ES) XXX [E. privatumo reglamentu], taip pat Direktyva (ES) 2010/13, Direktyva 2000/31/EB, Direktyva 2002/58/EB, Direktyva 2005/29/EB, Direktyva 2011/83/ES, Direktyva 2006/114/EB, Direktyva 2006/123/EB ir Reglamentu (ES) 2019/1150; 
            
            
               (71)vadovaujantis Reglamento (ES) 2018/1725 42 straipsnio 1 dalimi buvo konsultuojamasi su Europos duomenų apsaugos priežiūros pareigūnu ir jis pateikė nuomonę 2022 m. XX,
            
            
            
               PRIĖMĖ ŠĮ REGLAMENTĄ:
            
            
               I SKYRIUS. BENDROSIOS NUOSTATOS
            
            
               1 straipsnis
            
            
               Dalykas ir taikymo sritis
            
            
               1.Šiuo reglamentu nustatoma:
            
            
               (a)politinės reklamos ir susijusių paslaugų teikėjams skirtos suderintos skaidrumo užtikrinimo pareigos saugoti, atskleisti ir publikuoti su tokių paslaugų teikimu susijusią informaciją; 
            
            
               (b)suderintos taisyklės dėl atrankiojo adresavimo ir amplifikacijos metodų naudojimo, kai publikuojant, platinant ar skleidžiant politinę reklamą naudojami asmens duomenys.
            
            
               2.Šis reglamentas taikomas politinei reklamai, kuri rengiama, rodoma, skleidžiama, publikuojama ar platinama Sąjungoje arba yra skirta asmenims vienoje ar keliose valstybėse narėse, neatsižvelgiant į reklamos paslaugų teikėjo įsisteigimo vietą ir naudojamas priemones. 
            
            
               3.Šio reglamento tikslai: 
            
            
               (a)prisidėti prie tinkamo politinės reklamos ir susijusių paslaugų vidaus rinkos veikimo;
            
            
               (b)apsaugoti fizinius asmenis, kai tvarkomi jų asmens duomenys.
            
            
               1.Šiuo reglamentu nedaromas poveikis taisyklėms, nustatytoms:
            
            
               (a)Direktyvoje 2000/31/EB;
            
            
               (b)Direktyvoje 2002/58/EB ir Reglamente (ES) XXX [E. privatumo reglamente];
            
         
         
            
               (c)Direktyvoje 2005/29/EB;
            
            
               (d)Direktyvoje 2006/114/EB;
            
            
               (e)Direktyvoje 2006/123/EB;
            
            
               (f)Direktyvoje (ES) 2010/13;
            
            
               (g)Direktyvoje 2011/83/ES,
            
            
               (h)Reglamente (ES) 2019/1150.
            
            
               (i)Reglamente (ES) 2021/xxx [Skaitmeninių paslaugų akte].
            
            
               2 straipsnis
            
            
               Terminų apibrėžtys 
            
            
               Šiame reglamente vartojamų terminų apibrėžtys:
            
            
               1.paslauga – vykdant savarankišką ekonominę veiklą paprastai už užmokestį teikiama paslauga, kaip nurodyta SESV 57 straipsnyje;
            
            
               2.politinė reklama – pranešimas, kurį bet kokiomis priemonėmis rengia, rodo, skleidžia, publikuoja ar platina:
            
            
               (a)pats politinis subjektas ar kitas asmuo už jį arba jo vardu, išskyrus grynai privataus arba komercinio pobūdžio pranešimą, arba
            
            
               (b)kuris gali turėti įtakos rinkimų ar referendumo rezultatams, teisėkūros ar reguliavimo procesui arba rinkėjų elgsenai; 
            
            
               3.politinės reklamos skelbimas – konkretus politinės reklamos atvejis;
            
            
               4.politinis subjektas – bet kuris iš šių subjektų:
            
            
               (a)politinė partija, kaip apibrėžta Reglamento (ES, Euratomas) Nr. 1141/2014 2 straipsnio 1 dalyje, arba subjektas, tiesiogiai ar netiesiogiai susijęs su tokios politinės partijos veiklos sritimi;
            
            
               (b)politinis aljansas, kaip apibrėžta Reglamento (ES, Euratomas) Nr. 1141/2014 2 straipsnio 2 dalyje;
            
            
               (c)Europos politinė partija, kaip apibrėžta Reglamento (ES, Euratomas) Nr. 1141/2014 2 straipsnio 3 dalyje;
            
            
               (d)kandidatas į bet kokias renkamas pareigas Europos, nacionaliniu, regioniniu ir vietos lygmenimis arba į vienas iš vadovaujamų pareigų politinėje partijoje;
            
         
         
            
               (e)Europos, nacionalinio, regioninio ar vietos lygmens viešosios įstaigos renkamasis pareigūnas;
            
            
               (f)nerenkamasis Europos, nacionalinio, regioninio ar vietos lygmens valdžios organo narys;
            
            
               (g)politinės kampanijos organizacija, turinti juridinio asmens statusą arba jo neturinti, įsteigta tam, kad per rinkimus ar referendumą pasiektų konkrečių rezultatų;
            
            
               (h)fizinis ar juridinis asmuo, atstovaujantis arba veikiantis bet kurio iš a–g punktuose nurodytų asmenų ar organizacijų vardu ir propaguojantis bet kurio iš jų politinius tikslus;
            
            
               5.politinės reklamos paslauga – politinės reklamos paslauga, išskyrus internetinę tarpininkavimo paslaugą, kaip apibrėžta Reglamento (ES) 2021/XXX [Skaitmeninių paslaugų aktas] 2 straipsnio f punkte, nemokamai teikiamą už konkretaus pranešimo rodymą, publikavimą ar platinimą;
            
            
               6.politinės reklamos kampanija – susijusių skelbimų rengimas, rodymas, sklaida, publikavimas arba platinimas pagal politinės reklamos sutartį, remiantis bendro rengimo, rėmimo ar finansavimo principais;
            
            
               7.užsakovas – fizinis arba juridinis asmuo, kurio vardu parengiamas, rodomas, publikuojamas ar platinamas politinės reklamos skelbimas;
            
            
               8.atrankiojo adresavimo arba amplifikacijos metodai – metodai, kuriais naudojantis specialiai pritaikytas politinės reklamos skelbimas adresuojamas tik konkrečiam asmeniui ar asmenų grupei arba yra padidinama politinės reklamos skelbimo sklaida, aprėptis ar matomumas;
            
            
               9.rinkimų laikotarpis – laikotarpis prieš valstybėje narėje rengiamus rinkimus ar referendumą, jų metu arba iš karto po jų, kai kampanijos veiklai taikomos specialios taisyklės; 
            
            
               10.atitinkamas elektoratas – visi asmenys, turintys teisę balsuoti rinkimuose arba referendume, kurie rengiami valstybėje narėje, kurioje platinamas politinės reklamos skelbimas; tai gali būti visi valstybės narės rinkėjai;
            
            
               11. politinės reklamos skelbėjas – fizinis arba juridinis asmuo, kuris transliuoja politinę reklamą, prie jos suteikia prieigą per sąsają ar kitaip ją viešina bet kuriais kanalais;
            
            
               12.duomenų valdytojas – duomenų valdytojas pagal Reglamento (ES) 2016/679 4 straipsnio 7 dalį arba, kai taikoma, Reglamento (ES) 2018/1725 4 straipsnio 8 dalį.
            
            
               Taikant pirmos pastraipos 2 punktą, oficialių šaltinių pranešimai dėl dalyvavimo rinkimuose ar referendumuose organizavimo ir sąlygų arba dėl dalyvavimo rinkimuose ar referendumuose skatinimo nelaikomi politine reklama.
            
            
               3 straipsnis
            
            
               Suderinimo lygis
            
            
               1.Valstybės narės dėl priežasčių, susijusių su skaidrumu, toliau netaiko ar nenustato nuostatų ar priemonių, besiskiriančių nuo tų, kurios nustatytos šiame reglamente.
            
            
               2.Politinės reklamos paslaugų teikimo nuostatos nėra nei draudžiamos, nei ribojamos dėl priežasčių, susijusių su skaidrumu, kai laikomasi šio reglamento reikalavimų.
            
            
            
               II SKYRIUS. PAREIGOS UŽTIKRINTI POLITINĖS REKLAMOS PASLAUGŲ SKAIDRUMĄ
            
            
               4 straipsnis
            
         
         
            
               Skaidrumas
            
            
               Politinės reklamos paslaugos teikiamos skaidriai, laikantis šio reglamento 5–11 ir 14 straipsniuose nustatytų pareigų.
            
            
            
               5 straipsnis
            
            
               Politinės reklamos paslaugų identifikavimas
            
            
               1.Reklamos paslaugų teikėjai reikalauja, kad reklamos paslaugų užsakovai ir teikėjai, veikiantys užsakovų vardu, deklaruotų, ar reklamos paslauga, kurią jie užsako iš paslaugų teikėjo, yra politinės reklamos paslauga, kaip apibrėžta 2 straipsnio 5 dalyje. Tokią deklaraciją pateikia reklamos paslaugų užsakovai ir teikėjai, veikiantys užsakovų vardu.
            
            
               2.Politinės reklamos paslaugų teikėjai užtikrina, kad sudarytose politinės reklamos teikimo sutartyse būtų nurodyta, kaip laikomasi atitinkamų šio reglamento nuostatų.
            
            
            
               6 straipsnis 
            
            
               Duomenų saugojimas ir informacijos perdavimas
            
            
               1.Politinės reklamos paslaugų teikėjai saugo teikiant paslaugas surinktą informaciją apie:
            
            
               (a)politinės reklamos skelbimą arba politinės reklamos kampaniją, su kuria yra susijusi paslauga ar paslaugos;
            
            
               (b)konkrečią paslaugą ar paslaugas, teikiamą (-as) politinės reklamos tikslais; 
            
            
               (c)jų sąskaitose faktūrose nurodytas sumas už suteiktą paslaugą ar paslaugas ir kitos naudos, gautos iš dalies arba visiškai atsilyginant už suteiktą paslaugą ar paslaugas, vertę ir
            
            
               (d) kai taikoma, užsakovo tapatybę ir jo kontaktinius duomenis.
            
            
               2.1 dalyje nurodyta informacija pateikiama raštu ir ji gali būti pateikiama elektronine forma. Tokia informacija saugoma penkerius metus nuo paskutinio parengimo, parodymo, publikavimo ar platinimo dienos, atsižvelgiant į konkretų atvejį.
            
            
               3.Politinės reklamos paslaugų teikėjai užtikrina, kad 1 dalyje nurodyta informacija būtų perduota politinės reklamos skelbėjui, kuris platins politinės reklamos skelbimą, kad politinės reklamos skelbėjai galėtų vykdyti savo pareigas pagal šį reglamentą. Ta informacija perduodama laiku ir tiksliai, laikantis geriausios praktikos ir pramonės standartų, taikant standartizuotą automatizuotą procesą, kai tai techniškai įmanoma. 
            
            
            
               7 straipsnis 
            
            
               Kiekvienam politinės reklamos skelbimui taikomi skaidrumo reikalavimai
            
         
         
            
               1.Teikiant politinės reklamos paslaugas, kiekviename politinės reklamos skelbime aiškiai, suprantamai ir nedviprasmiškai pateikiama ši informacija:
            
            
               (a)pareiškimas, kad tai yra politinės reklamos skelbimas; 
            
            
               (b)politinės reklamos užsakovo ir galutinio užsakovą kontroliuojančio subjekto tapatybė; 
            
            
               (c)skaidrumo pranešimas, leidžiantis suprasti platesnį politinės reklamos kontekstą ir jos tikslus, arba aiški nuoroda, kur jį galima lengvai rasti.
            
            
               Šiuo atžvilgiu politinės reklamos skelbėjai turi naudoti veiksmingus ir matomus žymėjimo ir ženklinimo būdus, leidžiančius lengvai atpažinti politinės reklamos skelbimą, taip pat užtikrinti, kad žymėjimas ar ženklinimas išliktų, jei politinės reklamos skelbimas būtų platinamas toliau.
            
            
            
               2.Skaidrumo pranešime, kuris įtraukiamas į kiekvieną politinės reklamos skelbimą arba kurį turi būti įmanoma lengvai iš to skelbimo pasiekti, pateikiama ši informacija:
            
            
               (a)užsakovo tapatybė ir jo kontaktiniai duomenys;
            
            
               (b)laikotarpis, per kurį politinės reklamos skelbimą numatoma publikuoti ir platinti;
            
            
               (c)remiantis, be kita ko, informacija, gauta pagal 6 straipsnio 3 dalį, – informacija apie bendras panaudotas sumas arba kitą naudą, gautą iš dalies arba visiškai atsilyginant už atitinkamo politinės reklamos skelbimo ir, kai taikoma, politinės reklamos kampanijos parengimą, rodymą, sklaidą, publikavimą arba platinimą, taip pat jų šaltiniai;
            
            
               (d)kai taikoma, nurodomi rinkimai ar referendumai, su kuriais yra susijęs reklamos skelbimas;
            
            
               (e)kai taikoma, nuorodos į internetines reklamos skelbimų saugyklas;
            
            
               (f)informacija apie 9 straipsnio 1 dalyje numatytų mechanizmų naudojimą;
            
            
               (g)informacija, kuri turi būti įtraukta į skaidrumo pranešimą, pateikiama naudojant konkrečius I priede nustatytus duomenų laukus. 
            
            
               3.Politinės reklamos skelbėjai deda pagrįstas pastangas užtikrinti, kad 1 ir 2 dalyse nurodyta informacija būtų išsami, o jei mano, kad taip nėra, jie politinės reklamos skelbimo nepateikia.
            
            
               4.Skaidrumo pranešimai nuolat atnaujinami ir pateikiami lengvai prieinamu ir, jei techniškai įmanoma, kompiuterio skaitomu, aiškiai matomu ir patogiu naudoti formatu ir, be kita ko, vartojant paprastą kalbą. Politinės reklamos skelbėjas šią informaciją kartu su politinės reklamos skelbimu skelbia nuo jo pirmojo publikavimo iki tol, kai praeina vieni metai po paskutiniojo publikavimo. 
            
            
               5.Politinės reklamos skelbėjai savo skaidrumo skelbimus kartu su bet kokiais pakeitimais saugo penkerius metus po 4 dalyje nurodyto laikotarpio pabaigos.
            
            
               6.Kai politinės reklamos skelbėjai yra labai didelės interneto platformos, kaip apibrėžta Reglamento (ES) 2021/xxx [SSI] 25 straipsnyje, jos užtikrina, kad saugyklos, kuriomis naudotis jos sudaro sąlygas pagal to reglamento [Skaitmeninių paslaugų aktas] 30 straipsnį, su kiekvienu politinės reklamos skelbimu saugykloje pateiktų 2 dalyje nurodytą informaciją. 
            
            
               7.Valstybės narės, įskaitant kompetentingas institucijas, ir Komisija skatina parengti elgesio kodeksus, kuriais siekiama prisidėti prie tinkamo šio straipsnio taikymo, atsižvelgiant į konkrečius susijusių paslaugų teikėjų ypatumus ir konkrečius labai mažų, mažųjų ir vidutinių įmonių, kaip apibrėžta Direktyvos 2013/34/ES 3 straipsnyje, poreikius.
            
            
               8.Komisijai pagal 19 straipsnį suteikiami įgaliojimai priimti deleguotuosius aktus, kuriais iš dalies keičiamas I priedas, įtraukiant, keičiant arba pašalinant elementus iš informacijos, kuri turi būti pateikta pagal 2 dalį, sąrašo, jei, atsižvelgiant į technologijų plėtrą, toks pakeitimas yra būtinas platesniam politinės reklamos skelbimo kontekstui ir jo tikslams suprasti.
            
         
         
            
            
               8 straipsnis 
            
            
               Reguliarios politinės reklamos paslaugų ataskaitos
            
            
               1.Reklamos skelbėjai, teikdami politinės reklamos paslaugas, savo vadovybės ataskaitoje, kaip apibrėžta Direktyvos 2013/34/ES 19 straipsnyje, į savo metines finansines ataskaitas įtraukia informaciją apie kitos naudos, gautos iš dalies arba visiškai atsilyginant už tas paslaugas, įskaitant adresavimo ir amplifikacijos metodų naudojimą, sumas arba vertę, susumuotus pagal kampanijas.
            
            
               2.1 dalis netaikoma įmonėms, atitinkančioms Direktyvos 2013/34/ES 3 straipsnio 3 dalies nuostatas. 
            
            
            
               9 straipsnis 
            
            
               Galimai neteisėtos politinės reklamos skelbimų nurodymas
            
            
               1.Teikdami politinės reklamos paslaugas, reklamos skelbėjai įdiegia mechanizmus, fiziniams asmenims suteikiančius galimybę nemokamai pranešti, kad konkretus jų publikuotas reklamos skelbimas neatitinka šio reglamento.
            
            
               2.Informacija apie tai, kaip pranešti apie 1 dalyje nurodytus politinės reklamos skelbimus, turi būti patogi naudoti ir lengvai prieinama, įskaitant informaciją iš skaidrumo pranešimo.   
            
            
               3.Politinės reklamos skelbėjai sudaro sąlygas 1 dalyje nurodytą informaciją pateikti elektroninėmis priemonėmis. Politinės reklamos skelbėjas informuoja atitinkamus asmenis apie tolesnius veiksmus, kurių imtasi gavus 1 dalyje nurodytą pranešimą. 
            
            
               4.Į pakartotinius pranešimus pagal 1 dalį dėl to paties reklamos skelbimo ar reklamos kampanijos gali būti atsakoma kolektyviai, be kita ko, pateikiant nuorodą į atitinkamo politinės reklamos skelbėjo svetainėje pateiktą informacinį pranešimą.
            
            
            
               10 straipsnis 
            
            
               Informacijos perdavimas kompetentingoms institucijoms
            
            
               1.Kompetentingos nacionalinės institucijos turi teisę prašyti, kad politinės reklamos paslaugų teikėjas perduotų 6, 7 ir 8 straipsniuose nurodytą informaciją. Perduodama informacija turi būti išsami, tiksli ir patikima, pateikta aiškiu, nuosekliu, konsoliduotu ir suprantamu formatu. Jei techniškai įmanoma, informacija perduodama kompiuterio skaitomu formatu.
            
            
               Prašyme nurodoma tokia informacija:
            
            
               (a)motyvų pareiškimas, kuriame paaiškinama, kokiu tikslu prašoma informacijos ir kodėl prašymas yra būtinas ir proporcingas, išskyrus atvejus, kai prašymu siekiama baudžiamųjų veikų prevencijos, tyrimo, nustatymo ir patraukimo baudžiamojon atsakomybėn už šias veikas tikslo ir kai prašymo motyvų atskleidimas keltų pavojų tam tikslui; 
            
            
               (b)informacija apie žalos atlyginimą, kuriuo gali pasinaudoti atitinkamas paslaugų teikėjas ir politinės reklamos paslaugos užsakovas.
            
            
               2.Gavę prašymą pagal 1 dalį, politinės reklamos paslaugų teikėjai per dvi darbo dienas patvirtina tokio prašymo gavimą ir informuoja instituciją apie veiksmus, kurių imtasi jam patenkinti. Atitinkamas paslaugų teikėjas prašomą informaciją pateikia per dešimt darbo dienų.
            
         
         
            
               3.Politinės reklamos paslaugų teikėjai paskiria kontaktinį subjektą ryšiams su kompetentingomis nacionalinėmis institucijomis palaikyti. Politinės reklamos paslaugų teikėjai, kurie yra MVĮ, kaip apibrėžta Direktyvos 2013/34/ES 3 straipsnyje, kontaktiniu subjektu gali paskirti išorės fizinį asmenį. 
            
            
            
               11 straipsnis
            
            
               Informacijos perdavimas kitiems suinteresuotiesiems subjektams
            
            
               1.Politinės reklamos paslaugų teikėjai imasi atitinkamų priemonių, kad 6 straipsnyje nurodyta informacija suinteresuotiesiems subjektams būtų nemokamai perduota pateikus prašymą. 
            
            
               Jeigu politinės reklamos paslaugų teikėjas yra politinės reklamos skelbėjas, jis taip pat imasi atitinkamų priemonių, kad 7 straipsnyje nurodyta informacija suinteresuotiesiems subjektams būtų nemokamai perduota pateikus prašymą.
            
            
               2.Suinteresuotieji subjektai, prašantys perduoti informaciją pagal 1 dalį, turi būti nepriklausomi nuo komercinių interesų ir turi priklausyti vienai ar kelioms iš šių kategorijų: 
            
            
               (a)patikrinti tyrėjai pagal Reglamento (ES) 2021/xxx [Skaitmeninių paslaugų aktas] 31 straipsnį;
            
            
               (b)pilietinės visuomenės organizacijos, kurios įstatuose nustatyti tikslai – apsaugoti ir skatinti viešąjį interesą, nariai, įgalioti pagal nacionalinę arba Sąjungos teisę; 
            
            
               (c)pagal nacionalinę teisę įgalioti politiniai subjektai arba
            
            
               (d)valstybėje narėje akredituoti nacionaliniai arba tarptautiniai rinkimų stebėtojai.
            
            
               Prie tokių suinteresuotųjų subjektų taip pat priskiriami žurnalistai, kuriuos valstybėje narėje akreditavo nacionalinės, Europos ar tarptautinės organizacijos.
            
            
               3.Gavęs suinteresuotojo subjekto prašymą, paslaugų teikėjas deda visas pastangas, kad per vieną mėnesį pateiktų prašomą informaciją arba motyvuotą atsakymą pagal 5 dalį.
            
            
               4.Rengdamas informaciją, kuri turi būti pateikta pagal 1 dalį, paslaugų teikėjas gali susumuoti atitinkamas sumas arba įtraukti jas į kainų intervalą, kiek tai būtina jo teisėtiems komerciniams interesams apsaugoti. 
            
            
               5.Jeigu 1 dalyje nurodyti prašymai yra akivaizdžiai nepagrįsti, neaiškūs ar neproporcingi, visų pirma dėl aiškumo stokos, paslaugų teikėjas gali atsisakyti atsakyti į prašymą. Tokiu atveju atitinkamas paslaugų teikėjas atsakymą  išsiunčia motyvuotą prašymą pateikusiam suinteresuotajam subjektui.
            
            
               6.Kai 1 dalyje nurodyti prašymai kartojasi ir juos nagrinėjant patiriama didelių išlaidų, paslaugų teikėjas gali imti pagrįstą ir proporcingą mokestį, kuris bet kuriuo atveju negali viršyti administracinių išlaidų, patiriamų teikiant prašomą informaciją.
            
            
               7.Paslaugų teikėjams tenka pareiga įrodyti, kad prašymas yra akivaizdžiai nepagrįstas, neaiškus ar neproporcingas arba kad prašymai kartojasi ir kad juos nagrinėjant patiriama didelių išlaidų.
            
            
            
               III SKYRIUS. POLITINĖS REKLAMOS ATRANKINIS ADRESAVIMAS IR AMPLIFIKACIJA
            
            
         
         
            
               12 straipsnis 
            
            
               Su atrankiniu adresavimu ir amplifikacija susiję konkretūs reikalavimai
            
            
               1.Su politine reklama susiję atrankiojo adresavimo arba amplifikacijos metodai, apimantys duomenų tvarkymą, kaip nurodyta Reglamento (ES) 2016/679 9 straipsnio 1 dalyje ir Reglamento (ES) 2018/1725 10 straipsnio 1 dalyje, yra draudžiami. 
            
            
               2.Pirmame sakinyje nustatytas draudimas netaikomas Reglamento (ES) 2016/679 9 straipsnio 2 dalies a ir d punktuose ir Reglamento (ES) 2018/1725 10 straipsnio 2 dalies a ir d punktuose nurodytais atvejais. 
            
            
               3.Politinės reklamos tikslais naudodami atrankiojo adresavimo arba amplifikacijos metodus, apimančius asmens duomenų tvarkymą, duomenų valdytojai, kartu su atitinkamai Reglamente (ES) 2016/679 ir Reglamente (ES) 2018/1725 nustatytais reikalavimais, laikosi šių reikalavimų:
            
            
               (a)priima ir įgyvendina vidaus politiką, kurioje aiškiai ir paprasta kalba apibūdinamas, visų pirma, tokių metodų taikymas asmenų atrankiojo adresavimo ir turinio amplifikacijos tikslais, ir ją taiko penkerius metus; 
            
            
               (b)saugo įrašus apie atrankiojo adresavimo ar amplifikacijos, atitinkamų mechanizmų, metodų bei parametrų naudojimą ir panaudotų asmens duomenų šaltinį (-ius);
            
            
               (c)kartu su politinės reklamos skelbimu pateikia papildomą informaciją, kurios reikia, kad suinteresuotasis asmuo galėtų suprasti taikomą logiką ir pagrindinius naudojamo metodo parametrus, taip pat trečiųjų šalių duomenų ir papildomų analizės metodų naudojimą. Šią informaciją sudaro II priede nustatyti elementai.
            
            
               4.Politinės reklamos skelbėjai, naudojantys atrankinio adresavimo ar amplifikacijos metodus, į skaidrumo pranešimą, kurio reikalaujama pagal 7 straipsnį, įtraukia 3 dalies c punkte nurodytą informaciją ir pateikia nuorodą į 3 dalies a punkte nurodytą politiką. Jei duomenų valdytojas ir reklamos skelbėjas yra skirtingi subjektai, duomenų valdytojas politinės reklamos skelbėjui perduoda informaciją apie vidaus politiką arba nuorodą į ją. 
            
            
               5.Politinės reklamos skelbėjai, naudojantys 3 dalyje nurodytus atrankiojo adresavimo arba amplifikacijos metodus, reklamos skelbime arba kartu su juo ir skaidrumo pranešime, kurio reikalaujama pagal 7 straipsnį, nurodo veiksmingas priemones, padedančias asmenims naudotis savo teisėmis pagal Reglamentą (ES) 2016/679. 
            
            
               6.Pagal šią nuostatą pateiktina informacija perduodama lengvai prieinamu ir, jei techniškai įmanoma, kompiuterio skaitomu, aiškiai matomu ir patogiu naudoti formatu ir, be kita ko, vartojant paprastą kalbą.
            
            
               7.Reklamos paslaugų teikėjai prireikus duomenų valdytojui perduoda informaciją, kuri būtina, kad būtų laikomasi 3 dalies.
            
            
               8.Komisijai pagal 19 straipsnį suteikiami įgaliojimai priimti deleguotuosius aktus, kuriais iš dalies keičiamas II priedas, pakoreguojant arba pašalinant informacijos, kuri turi būti pateikta pagal šio straipsnio 3 dalies c punktą, sąrašo elementus, atsižvelgiant į atitinkamų mokslinių tyrimų technologines tendencijas, kompetentingų institucijų vykdomos priežiūros pokyčius ir atitinkamas kompetentingų įstaigų parengtas gaires.
            
            
            
               13 straipsnis
            
            
               Informacijos apie atrankinį adresavimą ir amplifikaciją perdavimas kitiems suinteresuotiesiems subjektams
            
            
               1.12 straipsnyje nurodytas duomenų valdytojas imasi tinkamų priemonių, kad suinteresuotųjų subjektų prašymu pagal 11 straipsnio 1 dalį perduotų 12 straipsnyje nurodytą informaciją.
            
            
               2.11 straipsnio 2–7 dalys taikomos mutatis mutandis.
            
            
            
         
         
            
            
               IV SKYRIUS. PRIEŽIŪRA IR VYKDYMO UŽTIKRINIMAS 
            
            
               14 straipsnis
            
            
               Teisinis atstovas 
            
            
               1.Paslaugų teikėjai, kurie teikia politinės reklamos paslaugas Sąjungoje, bet joje nėra įsisteigę, raštu paskiria fizinį arba juridinį asmenį savo teisiniu atstovu vienoje iš valstybių narių, kurioje paslaugų teikėjas siūlo savo paslaugas.
            
            
               2.Teisinis atstovas atsako už tai, kad būtų laikomasi atstovaujamo paslaugų teikėjo pareigų pagal šį reglamentą, ir jis yra visų šiame reglamente numatytų pranešimų, kuriais keičiamasi su atitinkamu paslaugų teikėju, adresatas. Bet koks pranešimas tam teisiniam atstovui laikomas pranešimu atstovaujamam paslaugų teikėjui.
            
            
            
               15 straipsnis 
            
            
               Kompetentingos institucijos ir kontaktiniai subjektai
            
            
               1.Reglamento (ES) 2016/679 51 straipsnyje arba Reglamento (ES) 2018/1725 52 straipsnyje nurodytos priežiūros institucijos yra kompetentingos stebėti, kaip taikomas šio reglamento 12 straipsnis jų atitinkamoje kompetencijos srityje. Reglamento (ES) 2016/679 58 straipsnis ir Reglamento (ES) 2018/1725 58 straipsnis taikomi mutatis mutandis. Veiklai, kurią aprėpia šio reglamento 12 straipsnis, taikomas Reglamento (ES) 2016/679 VII skyrius.
            
            
               2.Valstybės narės paskiria kompetentingas institucijas stebėti, kaip tarpininkavimo paslaugų teikėjai, kaip apibrėžta Reglamente (ES) 2021/xxx [SPA], laikosi šio reglamento 5–11 ir 14 straipsniuose nustatytų pareigų, kai taikoma. Pagal Reglamentą (ES) 2021/xxx [Skaitmeninių paslaugų aktą] paskirtos kompetentingos institucijos taip pat gali būti vienos iš kompetentingų institucijų, paskirtų stebėti, ar interneto tarpininkai laikosi šio reglamento 5–11 ir 14 straipsniuose nustatytų pareigų. Reglamento (ES) 2021/xxx 38 straipsnyje nurodytas skaitmeninių paslaugų koordinatorius kiekvienoje valstybėje narėje yra atsakingas už tarpininkavimo paslaugų teikėjų, kaip apibrėžta Reglamente (ES) 2021/xxx [Skaitmeninių paslaugų aktas], koordinavimo nacionaliniu lygmeniu užtikrinimą. Reglamento (ES) 2021/xxx [Skaitmeninių paslaugų aktas] 45 straipsnio 1–4 dalys ir 46 straipsnio 1 dalis taikomos klausimams, susijusiems su šio reglamento taikymu tarpininkavimo paslaugų teikėjams.
            
            
               3.Kiekviena valstybė narė paskiria vieną ar kelias kompetentingas institucijas, atsakingas už šio reglamento aspektų, nenurodytų 1 ir 2 dalyse, taikymą ir vykdymo užtikrinimą. Kiekviena pagal šią dalį paskirta kompetentinga institucija struktūriškai turi būti visiškai nepriklausoma nei nuo sektoriaus, nei nuo jokios išorinės intervencijos ar politinio spaudimo. Ji visiškai nepriklausomai atlieka veiksmingą stebėseną ir imasi būtinų ir proporcingų priemonių atitikčiai šiam reglamentui užtikrinti.
            
            
               4.3 dalyje nurodytos kompetentingos institucijoms, vykdydamos savo priežiūros užduotis, susijusias su šiuo reglamentu, yra įgaliotos prašyti, kad politinės reklamos paslaugų teikėjai suteiktų prieigą prie duomenų, dokumentų ar bet kokios būtinos informacijos, kad galėtų vykdyti savo priežiūros užduotis. 
            
            
               5.3 dalyje nurodytoms kompetentingos institucijos, naudodamosi savo vykdymo užtikrinimo įgaliojimais, susijusiais su šiuo reglamentu, yra įgaliotos: 
            
            
               (a)pateikti įspėjimus politinės reklamos paslaugų teikėjams, jei jie nesilaiko šiame reglamente nustatytų pareigų;
            
            
               (b)paskelbti pareiškimą, kuriame būtų nurodytas už šiame reglamente nustatytos pareigos pažeidimą atsakingas (-i) juridinis (-iai) ir fizinis (-iai) asmuo (-ys) ir to pažeidimo pobūdis;
            
            
               (c)skirti administracines baudas ir pinigines nuobaudas.
            
            
               6.Valstybės narės užtikrina kompetentingų institucijų bendradarbiavimą, visų pirma nacionalinių rinkimų tinklų sistemoje, kad palengvintų greitą ir saugų keitimąsi informacija klausimais, susijusiais su jų priežiūros ir vykdymo užtikrinimo užduočių atlikimu pagal šį reglamentą, be kita ko, bendrai nustato pažeidimus, dalijasi išvadomis bei ekspertinėmis žiniomis ir palaiko ryšius dėl atitinkamų taisyklių taikymo ir vykdymo užtikrinimo. 
            
            
               7.Šio reglamento tikslais kiekviena valstybė narė paskiria vieną kompetentingą instituciją Sąjungos lygmens kontaktiniu subjektu. 
            
            
               8.Kai politinės reklamos paslaugų teikėjas teikia paslaugas daugiau nei vienoje valstybėje narėje arba jo pagrindinė buveinė ar atstovas yra vienoje valstybėje narėje, o pagrindinę savo veiklą jis vykdo kitoje valstybėje narėje, pagrindinės buveinės ar kitos įstaigos arba atstovo valstybės narės kompetentinga institucija ir tų kitų valstybių narių kompetentingos institucijos prireikus bendradarbiauja ir padeda viena kitai. Išskyrus atvejus, kai tai jau reglamentuojama Sąjungos teisės aktais, tas bendradarbiavimas apima bent tai, kad:
            
         
         
            
               (a)valstybės narės kompetentingos institucijos, taikančios priežiūros arba vykdymo užtikrinimo priemones, per 7 dalyje nurodytą kontaktinį subjektą informuoja kitos (-ų) atitinkamos (-ų) valstybės (-ių) narės (-ių) kompetentingas institucijas ir su jomis konsultuojasi dėl priežiūros ir vykdymo užtikrinimo priemonių, kurių imtasi, ir dėl tolesnių veiksmų;
            
            
               (b)kompetentinga institucija gali per 7 dalyje nurodytą kontaktinį subjektą motyvuotai, pagrįstai ir proporcingai paprašyti kitos kompetentingos institucijos  imtis 4 ir 5 dalyse nurodytų priežiūros arba vykdymo užtikrinimo priemonių, jei ši tai gali atlikti geriau, ir
            
            
               (c)kompetentinga institucija, gavusi kitos kompetentingos institucijos pagrįstą prašymą, kitai kompetentingai institucijai teikia pagalbą, kad 4 ir 5 dalyse nurodytos priežiūros ar vykdymo užtikrinimo priemonės galėtų būti įgyvendinamos veiksmingai, efektyviai ir nuosekliai. Gavusi tokį prašymą atitinkama kompetentinga institucija per laikotarpį, proporcingą prašymo skubumui, per 7 dalyje nurodytus kontaktinius subjektus pateikia atsakymą ir perduoda prašomą informaciją arba praneša, kad, jos manymu, sąlygos prašyti suteikti pagalbą pagal šį reglamentą neįvykdytos. Visa informacija, kuria keičiamasi pagal pagalbos prašymą ir kuri pateikiama pagal šį straipsnį, naudojama tik sprendžiant konkretų klausimą, dėl kurio jos buvo paprašyta.
            
            
               9.Kontaktiniai subjektai reguliariai susitinka Sąjungos lygmeniu Europos bendradarbiavimo rinkimų klausimais tinkle, kad būtų sudarytos palankesnės sąlygos greitai ir saugiai keistis informacija klausimais, susijusiais su jų priežiūros ir vykdymo užtikrinimo užduočių atlikimu pagal šį reglamentą.
            
            
            
               16 straipsnis
            
            
               Sankcijos
            
            
               1.5–11, 13 ir 14 straipsnių atžvilgiu valstybės narės nustato taisykles dėl sankcijų, įskaitant administracines baudas ir pinigines nuobaudas, taikomų už šio reglamento pažeidimus jų jurisdikcijai priklausantiems politinės reklamos paslaugų teikėjams; tokios sankcijos kiekvienu atskiru atveju turi būti veiksmingos, proporcingos ir atgrasančios.
            
            
               2.Valstybės narės praneša Komisijai apie tas taisykles ne vėliau kaip per 12 mėnesių nuo šio reglamento įsigaliojimo dienos ir nedelsdamos praneša jai apie bet kokius paskesnius su jomis susijusius pakeitimus.
            
            
               3.Priimant sprendimą dėl sankcijų rūšies ir dydžio, kiekvienu atskiru atveju, be kita ko, tinkamai atsižvelgiama į:
            
            
               (a)pažeidimo pobūdį, sunkumą ir trukmę;
            
            
               (b)tai, ar pažeidimas padarytas tyčia, ar dėl aplaidumo;
            
            
               (c)bet kokius veiksmus, kurių imtasi bet kokiai žalai sumažinti;
            
            
               (d)visus susijusius ankstesnius pažeidimus ir kitas su konkrečiu atveju susijusias sunkinančias ar lengvinančias aplinkybes, ir
            
            
               (e)bendradarbiavimo su kompetentinga valdžios institucija lygį.
            
            
               4.7 straipsnio pažeidimai laikomi ypač sunkiais, kai jie susiję su politine reklama, publikuojama arba platinama rinkimų laikotarpiu ir skirta piliečiams valstybėje narėje, kurioje organizuojami atitinkami rinkimai.
            
            
               5.Jei tos pačios ar susijusios politinės reklamos paslaugų teikėjas tyčia ar dėl aplaidumo pažeidžia šio reglamento nuostatas, bendra administracinės baudos suma nustatoma pakankamai lanksčiai, kad būtų atsižvelgta į visus svarbius veiksnius; jei reglamentas buvo pažeistas keliais aspektais, tai turi atsispindėti bendroje baudos sumoje, laikantis proporcingumo principo.
            
            
               6.Už 12 straipsnyje nustatytų pareigų pažeidimus Reglamento (ES) 2016/679 51 straipsnyje nurodytos priežiūros institucijos gali neviršydamos savo kompetencijos pagal Reglamento (ES) 2016/679 83 straipsnį skirti administracines baudas, neviršijančias to reglamento 83 straipsnio 5 dalyje nurodytos sumos. 
            
            
               7.Už 12 straipsnyje nustatytų pareigų pažeidimus priežiūros institucija, nurodyta Reglamento (ES) 2018/1725 52 straipsnyje, gali neviršydama savo kompetencijos pagal Reglamento (ES) 2018/1725 66 straipsnį skirti administracines baudas, neviršijančias to reglamento 66 straipsnio 3 dalyje nurodytos sumos.
            
            
         
         
            
               17 straipsnis
            
            
               Rinkimų laikotarpių skelbimas
            
            
               Valstybės narės savo nacionalinių rinkimų laikotarpių datas skelbia lengvai prieinamoje vietoje, pateikdamos atitinkamą nuorodą į šį reglamentą.
            
            
            
            
               V SKYRIUS. BAIGIAMOSIOS NUOSTATOS
            
            
               18 straipsnis
            
            
               Vertinimas ir peržiūra
            
            
               Per dvejus metus nuo kiekvienų rinkimų į Europos Parlamentą, o pirmą kartą – ne vėliau kaip 2026 m. gruodžio 31 d. Komisija pateikia šio reglamento vertinimo ir peržiūros ataskaitą. Šioje ataskaitoje įvertinama, ar šį reglamentą reikia iš dalies keisti. Ataskaita skelbiama viešai. 
            
            
            
               19 straipsnis 
            
            
               Įgaliojimų delegavimas
            
            
               1.Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis. 
            
            
               2.7 straipsnio 8 dalyje ir 12 straipsnio 8 dalyje nurodyti įgaliojimai priimti deleguotuosius aktus Komisijai suteikiami [kol nebus įvertintas šio reglamento taikymas, dveji metai po kitų Europos Parlamento rinkimų] laikotarpiui. 
            
            
               3.Europos Parlamentas arba Taryba gali bet kada atšaukti 7 straipsnio 8 dalyje ir 12 straipsnio 8 dalyje nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.
            
            
               4.Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.
            
            
               5.Pagal 7 straipsnio 8 dalyje arba 12 straipsnio 8 dalį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas dviem mėnesiais.
            
            
            
               20 straipsnis 
            
            
               Įsigaliojimas ir taikymas
            
         
         
            
               1.Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               2.Jis taikomas nuo 2023 m. balandžio 1 d.
            
            
               3.Šis reglamentas privalomas visas ir tiesiogiai taikomas visose valstybėse narėse.
            
            
            
               Priimta Briuselyje
            
            
               Europos Parlamento vardu
                     Tarybos vardu
            
            
               Pirmininkas
                     Pirmininkas
            
            
         
         
            
                  
                     (1)
                  
                        
                  https://eur-lex.europa.eu/legal-content/LT/TXT/?uri=COM%3A2020%3A790%3AFIN&qid=1607079662423.
                   
               
               
                  
                     (2)
                  
                        
                  https://ec.europa.eu/info/law/better-regulation/have-your-say/initiatives/12418-Digital-Services-Act-package-ex-ante-regulatory-instrument-of-very-large-online-platforms-acting-as-gatekeepers
                   ir 
                  https://ec.europa.eu/info/law/better-regulation/have-your-say/initiatives/12417-Digital-Services-Act-deepening-the-Internal-Market-and-clarifying-responsibilities-for-digital-services
                  . 
               
               
                  
                     (3)
                  
                        Tai yra neprivalomos rekomendacijos (
                  https://ec.europa.eu/digital-single-market/en/news/commission-recommendation-measures-effectively-tackle-illegal-content-online
                  ), taip pat savanoriškas elgesio kodeksas (
                  https://ec.europa.eu/newsroom/just/document.cfm?doc_id=42985
                  ).
               
               
                  
                     (4)
                  
                        https://ec.europa.eu/info/sites/default/files/soteu2018-cybersecurity-elections-recommendation-5949_en.pdf.
               
               
                  
                     (5)
                  
                        
                  https://edpb.europa.eu/system/files/2021-04/edpb_guidelines_082020_on_the_targeting_of_social_media_users_en.pdf
                  .
                  
               
               
                  
                     (6)
                  
                        Europos Komisijos gairės dėl Kovos su dezinformacija praktikos kodekso griežtinimo (COM(2021) 262 final) 
                  https://digital-strategy.ec.europa.eu/en/library/guidance-strengthening-code-practice-disinformation
                   
               
               
                  
                     (7)
                  
                        
                  https://ec.europa.eu/info/sites/info/files/2021_commission_work_programme_annexes_en.pdf
                  . 
               
               
                  
                     (8)
                  
                        Žr. 
                  https://ec.europa.eu/info/policies/justice-and-fundamental-rights/eu-citizenship/electoral-rights_en
                  . 
               
               
                  
                     (9)
                  
                        OL C , , p. .
               
               
                  
                     (10)
                  
                        OL C , , p. .
               
               
                  
                     (11)
                  
                        2016 m. balandžio 27 d. Europos Parlamento ir Tarybos reglamentas (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) (OL L 119, 2016 5 4, p. 1).
               
               
                  
                     (12)
                  
                        2018 m. spalio 23 d. Europos Parlamento ir Tarybos reglamentas (ES) 2018/1725 dėl fizinių asmenų apsaugos Sąjungos institucijoms, organams, tarnyboms ir agentūroms tvarkant asmens duomenis ir dėl laisvo tokių duomenų judėjimo, kuriuo panaikinamas Reglamentas (EB) Nr. 45/2001 ir Sprendimas Nr. 1247/2002/EB (OL L 295, 2018 11 21, p. 39).
               
               
                  
                     (13)
                  
                        2010 m. kovo 10 d. Europos Parlamento ir Tarybos direktyva 2010/13/ES dėl valstybių narių įstatymuose ir kituose teisės aktuose išdėstytų tam tikrų nuostatų, susijusių su audiovizualinės žiniasklaidos paslaugų teikimu, derinimo (Audiovizualinės žiniasklaidos paslaugų direktyva) (OL L 95, 2010 4 15, p. 1).
               
            
      
    ---documentbreak--- 
      
         
               EUROPOS KOMISIJA
            Briuselis, 2021 11 25
            COM(2021) 731 final
            
            PRIEDAI
            prie pasiūlymo dėl
            EUROPOS PARLAMENTO IR TARYBOS REGLAMENTO
            dėl politinės reklamos skaidrumo ir atrankiojo adresavimo
            {SEC(2021) 575 final} - {SWD(2021) 355 final} - {SWD(2021) 356 final}
            
               
         
         
            
               I PRIEDAS
            
            
               Informacija, kurią reikia pateikti pagal 7 straipsnio 2 dalį
            
            
               (a)Jeigu pranešimo nėra pačiame reklamos skelbime, politinės reklamos skelbimo pavyzdys / atvaizdas arba nuoroda į jį.
            
            
               (b)Užsakovo, kurio vardu reklama platinama, tapatybė ir įsisteigimo vieta, įskaitant pavadinimą, adresą, telefono numerį ir elektroninio pašto adresą kartu nurodant, ar užsakovas yra fizinis ar juridinis asmuo.
            
            
               (c)Politinės reklamos skelbimo platinimo laikotarpis ir, kai taikytina ir apie tai žino skelbėjas, – faktas, kad tas pats reklamos skelbimas buvo platinamas praeityje.
            
            
               (d)Bet kokie rinkimai, su kuriais yra susijęs reklamos skelbimas, jei taikytina. 
            
            
               (e)Bendra preliminari išleista suma konkrečiai reklamai ir, kai taikytina, konkrečiai reklamos kampanijai, ir kitos naudos, gautos iš dalies ar visiškai atsilyginant už tokią reklamą ar reklamos kampaniją, vertė, įskaitant politinės reklamos skelbimų rengimą, rodymą, sklaidą, publikavimą ir platinimą, taip pat bendra faktinė išleista suma ir kitos naudos, gautos iš dalies ar visiškai atsilyginant už tokią reklamą ar reklamos kampaniją, vertė.
            
            
               (f)Konkrečiai reklamos kampanijai panaudotų lėšų šaltiniai, įskaitant politinės reklamos rengimą, rodymą, sklaidą, publikavimą ir platinimą.
            
            
               (g)Prasminga informacija apie metodiką, naudotą apskaičiuojant e punkte nurodytas sumas ir vertes.
            
            
               (h)Jeigu skelbėjas yra labai didelė interneto platforma, – nuoroda į reklamos skelbimo vietą leidėjo reklamos skelbimų saugykloje.
            
            
               (i)Jeigu reklamos skelbimas yra susijęs su konkrečiais rinkimais arba referendumais, – nuorodos į oficialią informaciją apie dalyvavimo atitinkamuose rinkimuose arba referendume sąlygas.
            
            
               (j)Informacija apie pagal 9 straipsnį nustatytą mechanizmą.
            
            
            
               II PRIEDAS
            
            
               Informacija, kurią reikia pateikti pagal 12 straipsnio 3 dalį
            
            
               (a)Konkrečios tikslinės adresatų grupės, įskaitant parametrus, naudotus nustatant adresatus, kurių atžvilgiu platinama reklama, nurodant tuos pačius duomenis, kurie naudojami atrankiajam adresavimui, asmens duomenų, naudojamų atrankiajam adresavimui ir amplifikacijai, kategorijos, atrankiojo adresavimo ir amplifikacijos tikslai, mechanizmai ir logika, įskaitant įtraukimo ir neįtraukimo parametrus ir jų pasirinkimo motyvus.
            
            
               (b)Platinimo laikotarpis, asmenų, kurių atžvilgiu platinama reklamos skelbimas, skaičius ir atitinkamo elektorato tikslinės auditorijos dydis. 
            
            
               (c)a punkte nurodytų asmens duomenų šaltinis, kai tinkama, įskaitant, informaciją, kad asmens duomenys buvo tiesiogiai ar netiesiogiai gauti ar įgyti iš trečiosios šalies, ir trečiosios šalies tapatybė, taip pat nuoroda į tos trečiosios šalies pranešimą apie duomenų apsaugą dėl konkretaus duomenų tvarkymo.
            
            
               (d)Nuoroda į veiksmingas priemones, siekiant padėti asmenims pasinaudoti savo teisėmis pagal Reglamentą (ES) 2016/679 arba, kai taikytina, pagal Reglamentą (ES) 2018/1725 politinės reklamos atrankiojo adresavimo ir amplifikacijos tikslais, remiantis tų asmenų duomenimis.